Annette, το μιούζικαλ του Adam Driver (κυριολεκτικά) δεν περιγράφεται: 7 ταινίες για το ΣΚ\nΟ Adam Driver κάνει στοματικό στη Marion Cottilard τραγουδώντας, και μαζί μεγαλώνουν μία μαριονέτα, την Annette.\nΤο βραβευμένο Annette με τον Adam Driver, η επιστροφή του showman του τρόμου, Kieslowski, αιχμηρός Cassavetes, και μία από τις καλύτερες αλλά πιο παραγνωρισμένες ταινίες του Billy Wilder.\nΤρομερή εβδομάδα για επανεκδόσεις, αλλά οι δύο νέες κυκλοφορίες της, το Annette και το Malignant, είναι ταινίες που πρέπει να δεις για να πιστέψεις.\nΟ Leos Carax είναι ο ορισμός του all-in. Έχει κάνει έξι, μόλις, ταινίες μέσα στα τριάντα χρόνια που είναι ενεργός, και έχουν όλες τους υπάρξει οχήματα για πομπώδεις ερμηνείες, σουρεάλ θεάματα και, συχνά, απτόητες δρασκελιές φαντασίας που οι θεατές καλούνται να ακολουθήσουν ή να κοιτούν αποσβολωμένοι (συνήθως συμβαίνουν και τα δύο ταυτόχρονα). Συνδέονται, επίσης συνήθως, με κάποια από τα κοινωνικά ζητήματα της εποχής τους, χωρίς να περιορίζονται σε αυτά. Το Η Δική Μας Νύχτα του 1986 αναφερόταν στην κρίση του AIDS. Οι Εραστές της Γέφυρας του 1991 σχετιζόταν με την αστεγία και τον εθισμό. Το Holy Motors, η πιο μελαγχολική και εφευρετική του ταινία μέχρι το Annette, ακολουθούσε τον μυστήριο χαρακτήρα του λαστιχένιου Denis Lavant σε παρανοϊκές βινιέτες που εγκυμονούσαν ιδέες για τη φθορά του καπιταλισμού και την ευθραυστότητα της προσωπικής ταυτότητας.\nΤο Annette επηρεάζεται με τη σειρά του από το κίνημα #MeToo, τη λατρεία και την ανοχή μας για τις διασημότητες, και την καλλιτεχνική εκμετάλλευση. Είναι, επίσης, η ταινία του που αψηφά περισσότερο από όλες τις προηγούμενες την εύκολη περιγραφή.\nΤο σενάριο του Annette είναι πνευματικό παιδί του avant-pop duo Sparks, και όσοι γνωρίζουν την καριέρα των Ron και Russell Mael θα διαπιστώσουν πως το Annette είναι μία επέκταση των αισθητικών τους εμμονών, από τους απαισιόδοξα αστείους στίχους μέχρι την καρναβαλίστικη ενορχήστρωση. Γιατί το Annette είναι μιούζικαλ, αυτό το είπαμε; Παίρνει το όνομά του από την κόρη ενός επιτυχημένου stand-up κωμικού (Adam Driver) και μίας φτασμένης ερμηνεύτριας της Λυρικής (Marion Cotillard), που μετά τη γέννησή της άρχισαν να απομακρύνονται με ολέθριες συνέπειες. Η απειλητική επιβολή του Driver στην κάμερα έχει γίνει βασικό στοιχείο της επιλογής του από δημιουργούς και ο Carax τον μετατρέπει σε ημι-ανήμερο τέρας.\nΟ Henry που υποδύεται δε χαρίζει ούτε μία παραδοσιακή αστεία ατάκα στο κοινό του. Είναι πολύ κουλ γι’ αυτό. Το νούμερό του είναι meta και πικρόχολο, όμως όσο χυδαίο κι αν γίνεται οι φαν του ψοφάνε για τη συνέχεια. Μέχρι που η ανάρμοστη συμπεριφορά του πίσω από τη σκηνή έρχεται στην επιφάνεια μέσα από τις μαρτυρίες έξι γυναικών και ο κωμικός βλέπει το αστέρι του σιγά-σιγά να σβήνει. Η αποτυχία του σε αντιδιαστολή με την ευρεία αποδοχή της συζύγου του, οδηγεί σε μία κατάρρευση που δε θα απείχε τρομερά από αυτές των σελέμπριτι στις οποίες έχουμε όλοι γίνει μάρτυρες κατά καιρούς, αν δε τη σκηνοθετούσε ο Carax. Ο πρωτοστάτης του γαλλικού κινήματος “cinema du look” που ευνοούσε την οπερατική γλαφυρότητα και το μη πραγματικό, βάζει για παράδειγμα μία καταιγίδα να καταπιεί το ζευγάρι μπροστά σε μία οθόνη που απεικονίζει έναν τυφώνα. Στο μεταξύ οι δύο πρωταγωνιστές παραμελούν τη μικρή Annette και τη χειρίζονται για το δικό τους, προσωπικό όφελος ο καθένας, γι’ αυτό και την κόρη τους στην ταινία υποδύεται μία μαριονέτα. Αυτό το είπαμε;\nΑκόμα και οι λάτρεις του Carax ίσως βρουν πως η ταινία υπερβάλλει για τις δυνατότητές της θεματικά και δομικά – και σίγουρα αυτοακυρώνεται σε σχέση με τον χειρισμό της πρωταγωνίστριάς της – αλλά στο παρόν κινηματογραφικό οικοσύστημα ο ανίερος πειραματισμός του Annette είναι ανάσα.\nΚάτοικοι του Seattle που συνδέονται μεταξύ τους με διάφορους τρόπους από το παρελθόν καταδιώκονται από τον Gabriel, έναν κατά συρροή δολοφόνο που η αστυνομία αρχίζει γρήγορα να καταδιώκει. Την ίδια στιγμή η Maddison (Annabelle Wallis), μία επιζώσα ενδοοικογενειακής βίας, αρχίζει να βλέπει σοκαριστικά οράματα που σύντομα ανακαλύπτει ότι είναι πέρα για πέρα αληθινά: Για κάποιο λόγο φαίνεται να μπορεί να δει τους φόνους του Gabriel τη στιγμή που συμβαίνουν.\nΟ James Wan, ο δημιουργός που μετά τα Insidious και τα Conjuring αναδείχθηκε σε τσάρο του τρόμου την τελευταία δεκαετία, αντλεί έμπνευση από θεματικές όπως το παιδικό τραύμα, την παραδοσιακή ή μη δομή της οικογένειας και το σασπένς σινεμά για να επιστρέψει στο body horror που εν μέρει είχε προσεγγίσει με το Saw. Ο σκηνοθέτης έχει γίνει συνώνυμος με τα jump scares και αυτά με τη σειρά τους έχουν φορέσει την ταμπέλα του φτηνού τρικ τα τελευταία χρόνια. Εδώ επιστρατεύει πραγματικά ελάχιστα τέτοια, αν και δε μπορεί να αντισταθεί εντελώς σε προβλεπόμενα σχήματα όπως στα τηλέφωνα που χτυπούν ξαφνικά, τις πόρτες που ανοίγουν ύποπτα, ή στους χαρακτήρες που προκαλούν τη μοίρα τους παίρνοντας παράλογες αποφάσεις (αλήθεια, ποιος μπαίνει μόνος του, μεταμεσονύκτια, σε ερειπωμένα αρχοντικά στην άκρη γκρεμών όταν λυσσοκοπάει δολοφόνος εκεί έξω;).\nΗ τεχνική του εδώ πάντως μοιάζει να επηρεάζεται περισσότερο από το μεθοδικό χτίσιμο της έντασης α λά Brian De Palma που ξεδίπλωνε τον κίνδυνο σχεδόν σε real time ή, ακόμη καλύτερα, από την ηδονοβλεπτική δυσφορία που προκαλούσε ο Dario Argento όταν υπονοούσε ξεκάθαρα τον επίλογο μίας σκηνής αλλά μέχρι να τον δεις θα σε βασάνιζε με τα tracking shots του. Δε λείπει όμως και η δράση που έχουμε δει από τον Wan τελευταία. Σε μία αιματηρή σεκάνς υψηλών ταχυτήτων, η χορογραφία και η κινηματογράφησή της θυμίζει την υπερηρωική στιγμή μάχης της Nicole Kidman στο Aquaman, ενώ μία άλλη νωρίτερα φέρνει στη video game αισθητική της δράσης στο Furious 7 ή στην καταδίωξη της Meera από τους στρατιώτες της Ατλαντίδας στις στέγες μίας ιταλικής πόλης.\nΓενικά ο Wan περνάει καλά εδώ και αυτό βγαίνει προς τα έξω. H χρήση της μουσικής στην ταινία, κυρίως ένα synth μοτίβο-διασκευή του Where Is My Mind που επανέρχεται διαρκώς και σίγουρα το κομμάτι της εισαγωγής στο Malignant, είναι σχεδόν εξωφρενική. Το ίδιο και μέρος των γεμάτων exposition διαλόγων και της στομφώδους απόδοσής τους από ηθοποιούς που έχουν υπάρξει πιο συγκρατημένοι. Μέχρι την τρίτη πράξη της ταινίας, ένα Frozen από το Upside Down που πρέπει να δεις για να πιστέψεις, το Malignant μοιάζει με ένα lounge πάρτι που βάζει τέρμα τα λαϊκά όταν δε φωνάζουν οι γείτονες. Δεν ήταν λίγες οι φορές που ένιωσα ότι ο Wan τρολάρει και θέλει να το ξέρουμε. Το τέλος είναι εντυπωσιακά γελοίο – και οι θέσεις της ταινίας για το κόνσεπτ της οικογένειας εντελώς άμορφες – επιβεβαιώνει τη θέση όμως του Wan ως μεγάλο showman του τρόμου.\nΣτα τέλη της δεκαετίας του ’80, στη Χιλή της δικτατορίας του Πινοσέτ, μέσα σε ένα κλίμα πολιτικού αναβρασμού, μια φτωχή γερασμένη τρανς γυναίκα, η Loca del Frente (Alfredo Castro) συναντά τον Carlos (Leonardo Ortizgris), έναν νεαρό Μεξικανό επαναστάτη. Ένα βράδυ, ο νεαρός αντάρτης σώζει τη Loca del Frente από την αστυνομία κι έτσι γεννιέται μια ξεχωριστή σχέση γεμάτη έρωτα, πόνο, δικαιοσύνη και μπολερό. Ο Carlos τής ζητά να φυλάξει σπίτι της κάποια κουτιά που υποτίθεται ότι περιέχουν «απαγορευμένα βιβλία», αλλά η Loca που έχει μάθει πια πολύ καλά τους μυστικοπαθείς άνδρες, καταλαβαίνει γρήγορα ότι περιέχουν όπλα για τη δολοφονία του δικτάτορα Πινοσέτ.\nΗ ταινία του Χιλιανού Rodrigo Sepúlveda (Aurora) κέρδισε το Βραβείο Κοινού στο Φεστιβάλ Θεσσαλονίκης και βασίζεται στο ομώνυμο βιβλίο του queer ειδώλου Pedro Lemebel. Όπως και ο Castro, ο διευθυντής φωτογραφίας Sergio Armstrong έχει δουλέψει συχνά με τον Pablo Larrain και δημιουργεί ξανά εδώ έναν κόσμο από σκοτεινά αλλά κορεσμένα χρώματα, ιδανικά για ανθρώπους όπως οι drag queens και οι αντάρτες που λειτουργούν στη σκιά. Χιούμορ, σοφία και μελαγχολία σε μία καλή ταινία που όμως μπαίνει στον κατάλογο των δημιουργιών που χρησιμοποιούν cis ηθοποιούς για να υποδυθούν τρανς άτομα.\nΜετά από ένα τραγικό δυστύχημα, η Julie (Juliette Binoche) στοιχειώνεται από το πένθος για τον συνθέτη σύζυγό της και της μικρής τους κόρης. Ενώ η αρχική της αντίδραση είναι να αποσυρθεί από τις σχέσεις της, να κλειστεί στο διαμέρισμά της και να καταστείλει τον πόνο της, η αποφυγή ανθρώπινων αλληλεπιδράσεων στους πολυσύχναστους δρόμους του Παρισιού αποδεικνύεται αδύνατη. Τελικά θα συναντήσει τον Ολιβιέ (Benoît Régent), έναν παλιό φίλο που την αγαπάει κρυφά και που θα φέρει πίσω στην πραγματικότητα.\nΗ πρώτη από την τριλογία των Τριών Χρωμάτων του Krzysztof Kieślowski έχει μία tour de force ερμηνεία από τη Binoche, είναι ταυτόχρονα μία μελέτη πάνω στο πένθος αλλά και μία ιστορία απελευθέρωσης και, όπως όλες σχεδόν οι ταινίες του σκηνοθέτη, μία σαρωτική αισθητηριακή εμπειρία. Εδώ ο Kieślowski δουλεύει ξανά με τον κινηματογραφιστή Sławomir Idziak (νωρίτερα είχαν φτιάξει μαζί την εκτυφλωτική φωτογραφία στο Η Διπλή Ζωή της Βερόνικα) δημιουργώντας μία από τις αψεγάδιαστα φωτογραφημένες ταινίες του 20ού αιώνα, ενώ ο Zbigniew Preisner γράφει ένα καθηλωτικά οπερατικό σκορ.\nΌταν ο Γιώργος Κολόζης πήγε για πρώτη φορά στη Δονούσα το 1972, το νησί δεν είχε ούτε ηλεκτρικό ρεύμα, ούτε τουρισμό. Γρήγορα όμως ο Γιώργος έκανε δεσμούς με την κοινότητα του νησιού, που θα τον ονόμαζε χαϊδευτικά “Γιώργο του Κέδρου” επειδή έκανε συνέχεια μπάνιο στην παραλία του Κέδρου. Από τότε ο Γιώργος επισκεπτόταν κάθε χρόνο μέχρι το ‘78 τη Δονούσα, κινηματογραφώντας και φωτογραφίζοντας τους ανθρώπους και το τοπίο της με μια 8άρα ή μια 16άρα κινηματογραφική μηχανή. Όταν πήγε ξανά το 1999 στο νησί, ήταν όλα τόσο διαφορετικά που αποφάσισε να μετατρέψει το υλικό του σε ντοκιμαντέρ. Το 2007 επέστρεψε ξανά, αυτή τη φορά με τον γιο του, Γιάννη, και μαζί έψαξαν τους ίδιους ανθρώπους από τη δεκαετία του ‘70. Μετά τον θάνατο του Γιώργου το ‘09, ο Γιάννης πήγε μόνος του με μία σκηνή στην παραλία του Κέδρου προσπαθώντας να αναβιώσει την εμπειρία του πατέρα του.\nΚάπως έτσι ολοκληρώθηκε ο Γιώργος του Κέδρου, ένα ντοκιμαντέρ που συνδέει το παρελθόν με το παρόν με μία γραμμικότητα συναισθηματική, παρά χρονική. Η ταινία ήταν υποψήφια στα βραβεία Ίρις.\nΗ ταινία προβάλλεται σήμερα στην Ταινιοθήκη της Ελλάδος.\nΗ Mabel Longhetti (Gena Rowlands), απελπισμένη και μοναχική, είναι παντρεμένη με έναν εργάτη στον Δήμο του Λος Άντζελες, τον Nick (Peter Falk). Ολοένα και πιο ασταθής, ειδικά παρουσία άλλων, η Mabel ποθεί την ευτυχία, όμως η εξαιρετικά ασταθής της συμπεριφορά πείθει τον Nick ότι αποτελεί κίνδυνο για την οικογένειά τους. Έτσι αποφασίζει να τη βάλει σε ίδρυμα για τους επόμενους έξι μήνες. Μόνος του με τρία παιδιά που καλείται να μεγαλώσει χωρίς βοήθεια, περιμένει την επιστροφή της.\nΟ Peter Falk και η Gena Rowlands – σε ερμηνείες απερίγραπτης έντασης – αποδίδουν λεπτομερώς έναν γάμο που βασίζεται στην αγάπη, αλλά συνθλίβεται κάτω από τις προσδοκίες των άλλων σχετικά με τους ρόλους των φύλων και μία απρόβλεπτη ψυχική νόσο, ενώ παράλληλα. Ο πρωτοστάτης του αμερικανικού ανεξάρτητου κινηματογράφου John Cassavetes είναι στο peak του εδώ και, ευτυχώς για το σπίτι του που είχε βάλει για υποθήκη προκειμένου να γυρίσει την ταινία, πετυχαίνει τόσο στο box office όσο και στα Όσκαρ όπου έφτασε το φιλμ με δύο υποψηφιότητες.\nΟ ρεπόρτερ Chuck Tatum (Kirk Douglas), ταλαντούχος αλλά αλκοολικός και αναξιόπιστος για τους 11 εργοδότες που τον έχουν ήδη απολύσει, πηγαίνει διαρκώς από δουλειά σε δουλειά. Όταν το αυτοκίνητό του χαλάει στο Νέο Μεξικό, βρίσκει έναν ύπουλο τρόπο να εισχωρήσει στην τοπική εφημερίδα, και ένα χρόνο αργότερα έρχεται η ευκαιρία που ζητούσε. Απεσταλμένος σε μία απομακρυσμένη πόλη για να καλύψει έναν διαγωνισμό με κροταλίες, σταματά σε έναν έρημο οικισμό και ανακαλύπτει ότι ο ιδιοκτήτης ενός καταστήματος έχει παγιδευτεί σε ένα εγκαταλελειμμένο ορυχείο αργύρου.\nΟ Tatum ξεχνά τους κροταλίες, βρίσκει τρόπο να μιλήσει με τον Leo Minosa (Richard Benedict), του οποίου τα πόδια είναι καρφωμένα κάτω από ξύλα, και όταν βγαίνει ξανά στην επιφάνεια έχει ήδη πλάνο: Θα εξασφαλίσει την αποκλειστικότητα της ιστορίας και θα την αρμέξει όσο μπορεί για χρήματα, φήμη και για να πάρει πίσω την παλιά του δουλειά.\nΟ Billy Wilder έκανε το Ace in the Hole αμέσως μετά το Sunset Boulevard (1950) με τις 11 υποψηφιότητες για Όσκαρ και τις 3 νίκες. Γνωστός για τον τσουχτερό κυνισμό του σε αριστουργήματα όπως το Double Indemnity (1944) και το The Lost Weekend (1945), πραγματικά ξεπέρασε τον εαυτό του με το Ace in the Hole. Δεν υπάρχει κανένα εξωραϊσμένο στιγμιότυπο σε αυτό το πορτρέτο της σάπιας δημοσιογραφίας και της ακόρεστης όρεξης του κοινού για αυτή. Αυτή η απόδοση των αμερικανικών μέσων αναστάτωσε τους κριτικούς και απώθησε το κοινό. Η ταινία απέτυχε με την πρώτη της κυκλοφορία και, αφού κέρδισε τα ευρωπαϊκά φεστιβάλ και επανακυκλοφόρησε τον τίτλο The Big Carnival, απέτυχε ξανά.\nΟ Wilder, γεννημένος στην Αυστρία, πρόσφυγας λόγω των Ναζί, έγινε ένας από τους σπουδαιότερους σκηνοθέτες της Αμερικής αλλά δεν έχαψε ποτέ το Αμερικανικό Όνειρο. Δεν είναι τυχαίο λοιπόν που είχε βιώσει και την απόρριψη της αγοράς. Το κοινό έχει αδυναμία στα happy endings, και ο Wilder, γενικά αλλά και εδώ, σε μία από τις καλύτερες και πιο οικονόμες δουλειές του, το σκουντάει για να ξυπνήσει.


Παραιτήθηκε η πρέσβειρα της Συρίας στη Γαλλία\nΔημοσίευση 7 Ιουνίου 2011, 21:01 / Ανανεώθηκε 27 Ιουνίου 2013, 14:55\nΗ πρεσβευτής της Συρίας στη Γαλλία Λάμια Σακούρ, σε δηλωσή της στο δίκτυο France 24, ανακοίνωσε ότι παραιτείται για να μην υποστηρίξει «τον κύκλο της βίας» στη χώρα της, αναγνωρίζοντας «τη νομιμότητα των αιτημάτων των πολιτών για περισσότερη δημοκρατία και ελευθερία».\nΗ κυρία Σακούρ είναι η πρώτη πρεσβευτής της Συρίας που παραιτείται από την έναρξη του κινήματος διαμαρτυρίας κατά του καθεστώτος.\n«Η απάντηση που έδωσε η κυβέρνηση δεν ήταν η καλή. Δεν μπορώ να υποστηρίξω αυτό τον κύκλο της βίας να αγνοήσω ότι διαδηλωτές σκοτώθηκαν, ότι οικογένειες ζουν μέσα στον πόνο», τόνισε η Λάμια Σακούρ.\n«Ενημέρωσα την προσωπική γραμματέα του προέδρου Μπασάρ αλ Ασαντ σχετικά με την πρόθεσή μου να παραιτηθώ. Αναγνωρίζω τη νομιμότητα των αιτημάτων των πολιτών για περισσότερη δημοκρατία και ελευθερία», πρόσθεσε.\n«Η παραίτησή μου ισχύει άμεσα», διευκρίνισε η διπλωμάτης. «Καλώ τον πρόεδρο Μπασάρ αλ-Άσαντ να συγκαλέσει τους ηγέτες της αντιπολίτευσης για να σχηματίσουν μια νέα κυβέρνηση», τόνισε η πρεσβευτής.


Ο Κώστας Μπραβάκης και οι ξεχασμένοι (;) δίσκοι - Mix Grill: Μουσική, Συναυλίες, Θέατρο, Cinema (greek) 66770\nΟ Κώστας Μπραβάκης και οι ξεχασμένοι (;) δίσκοι\nΗ δισκογραφία του Κώστα Μπραβάκη που πέθανε πρόσφατα τείνει να ξεχαστεί, θα ανταμείψει όμως όσους επιλέξουν να τον θυμούνται.\nΠριν από μερικές ημέρες πέθανε ο μουσικός Κώστας Μπραβάκης, ο οποίος είχε μακρά πορεία στη μουσική εκπαίδευση με τη μουσική σχολή «Ωδείο Φίλιππος» που ίδρυσε στη Βέροια. Είχε, βέβαια, και μια πορεία στην ελληνική δισκογραφία, αποσπάσματα της οποίας ίσως θυμούνται κάποιοι «παλιοί». Με αυτή την αφορμή, ξανάκουσα τα τμήμα της δισκογραφίας του και έψαξα για τα ίχνη της στις streaming υπηρεσίες. Δεν αποτελεί έκπληξη το συμπέρασμα πως αν κανείς θέλει να ακούσει ορισμένους λιγότερο γνωστούς δίσκους των περασμένων δεκαετιών, θα πρέπει να πάει πιο μακριά από το YouTube και το Spotify. Κατά προτίμηση στο παλαιοδισκοπωλείο της γειτονιάς (;)... ή στο Discogs.\nΟι δύο πρώτοι προσωπικοί δίσκοι του Κώστα Μπραβάκη είναι διαθέσιμοι στο Spotify, ως μέρος του καταλόγου της Άνω Κάτω Records. Στον πρώτο ερμηνεύει έργα συνθετών του 20ού αιώνα για κιθάρα μαζί με τον Χρήστο Βερνάρδο και τον Βασίλη Βαλαβάνη, ενώ στον δεύτερο, «Όταν Κοιτάς Ανατολή… Κρυφά Παρηγοριέμαι», βάζει στίχους και μουσική δημιουργώντας κάτι κοντά σε αυτό που λεγόταν λαϊκό ή έντεχνο το 2000 που κυκλοφόρησε. Δεν υπάρχουν κρυμμένα διαμάντια εδώ, ακούγοντας όμως τα «Παραμονές Του Μάρτη» και «Αχ Ζωή Μου Μεθυσμένη» θυμήθηκα πόσο καλοί ήταν ο Περίδης και οι Χαΐνηδες (εκείνης) της εποχής. Μέρος της λάμψης τους υπάρχει και σ’ αυτή τη δουλειά του Μπραβάκη.\nΑργότερα, στα μέσα της πρώτης δεκαετίας του τωρινού αιώνα, κυκλοφόρησε δύο δίσκους με την ετικέτα της Πολύτροπον. Στον πρώτο, «Δώδεκα Κύκλοι», δίνει τα περισσότερα τραγούδια σε γυναικείες φωνές. Συμμετέχουν η Καίτη Κουλλιά, η Μαρία Παπανικολάου και η Γεωργία Νταγάκη, της οποίας πρέπει να είναι η πρώτη εμφάνιση στη δισκογραφία. Στο «Ο Παράδεισος Μακριά» επιστρέφει ο ίδιος στην κύρια θέση μπροστά από το μικρόφωνο και διευρύνει τις ενορχηστρώσεις του, συμπεριλαμβάνοντας ηλεκτρονικά στοιχεία. Όπως και στις προηγούμενες δουλειές του, υπάρχουν χαρακτηριστικά στην τραγουδοποιία του που καθιστούν λογική συνέχεια την έκδοση ποιητικών συλλογών που ακολούθησε. Με την κιθάρα καταπιάστηκε ενδελεχώς εκ νέου με το δίσκο «Σημύδες: Σουίτα Για Κιθάρα», πάλι από την Πολύτροπον, καθώς επίσης και με άλλες κυκλοφορίες «κλασικής» φύσης, όπως το βιβλίο-CD «Αναμνήσεις Από Τη Γη Του Ορφέα».\nΗ προσωπική δισκογραφική πορεία του Κώστα Μπραβάκη έχει ένα ενδιαφέρον που αφορά σε όσους ενδιαφέρονται σε βάθος για το κεφάλαιο της ελληνικής δισκογραφίας που αφορά στους λιγότερο επιφανείς «μοναχικούς» τραγουδοποιούς από το 1990 και πέρα. Ο ίδιος, ωστόσο, έχει υπάρξει μέλος ενός συγκροτήματος που έχει στο ενεργητικό του δύο δίσκους που μπορούν να κεντρίσουν το ενδιαφέρον ελαφρώς μεγαλύτερης μερίδας κοινού. Οι Νώε κυκλοφόρησαν το ομώνυμο ντεμπούτο τους το 1987 και το «Γιαγιά Ειρήνη» το 1991. Πρόκειται για δύο ενδιαφέροντες δίσκους σε jazz rock δρόμους που ηχογραφήθηκαν στο Αγροτικόν του Νίκου Παπάζογλου. Από τους Νώε πέρασαν διάφοροι μουσικοί, αλλά ο Μπραβάκης είναι ο μόνος σταθερός και στις δύο κυκλοφορίες. Ενδεικτικά αναφέρω τις συμμετοχές του Κώστα Θεοδώρου στο μπάσο (μέλος των Primavera en Salonico, με συμμετοχή σε παλιότερες δουλειές του Θανάση Παπακωνσταντίνου και προσωπική δισκογραφία) στον πρώτο δίσκο και του Μιχάλη Καπηλίδη στα τύμπανα (συμμετοχή σε δίσκους των Αλκίνοου Ιωαννίδη, Ελένη Βιτάλη, κ.ά.) στον δεύτερο. Το ομώνυμο ντεμπούτο είναι διαθέσιμο στο Spotify (ως μέρος της δισκογραφίας κάποιου άλλου «Noe») και στο YouTube. Αν έχετε φτάσει την ανάγνωση ως εδώ, αξίζει με το παραπάνω να το ακούσετε.\nΟ Κώστας Μπραβάκης είχε επίσης δραστηριοποιηθεί εκδίδοντας μυθιστορήματα και ποιητικές συλλογές. Μπορείτε να βρείτε πολλά περισσότερα στο blog που διατηρούσε, conbra.blogspot.com. Μπορεί η επιρροή του στην ελληνική δισκογραφία να είναι φαινομενικά μικρή και το αποτύπωμά του διακριτικό, αποτελεί, όμως, τμήμα μιας ιστορίας που τείνει να ξεχαστεί. Το ευτυχές είναι πως έχει όντως το υλικό που δεν θα απογοητεύσει όσους επιλέξουν να τον θυμούνται.\nΗ φωτογραφία εξωφύλλου προέρχεται από την ιστοσελίδα evaieropoulou.gr.\nΝώε Κώστας Μπραβάκης Κώστας Θεοδώρου Μιχάλης Καπηλίδης


Βραβεύσεις μαθητών | larissanet.gr - H Νέα Εφημερίδα της Λάρισας\nΑρχική » Λάρισα » Βραβεύσεις μαθητών\nΗμερομηνία: 8 Μαΐου 2015, 10:46 Κατηγορία: Λάρισα, Σχολεία\nΤο Κέντρο Πρόληψης των Εξαρτήσεων και Προαγωγής της Ψυχοκοινωνικής Υγείας ν. Λάρισας – Ο.ΚΑ.ΝΑ. «ΟΡΦΕΑΣ» σε συνεργασία με τα Γραφεία Σχολικών Δραστηριοτήτων της Πρωτοβάθμιας και Δευτεροβάθμιας Εκπαίδευσης, πραγματοποιεί την τελετή βράβευσης του 4ου Καλλιτεχνικού Διαγωνισμού, που θα πραγματοποιηθεί την Τρίτη 12 Μαΐου 2015, στις 09:00 π.μ., στο Δημοτικό Ωδείο Λάρισας.\n09:00 – 09:30 : Άφιξη Σχολείων\n09:30 : Έναρξη εκδήλωσης – Χαιρετισμοί\n10:00 : Παρουσίαση του Κέντρου Πρόληψης.\n10:15 – Προβολή Βίντεο, 1ο Ε.ΠΑ.Λ.\n- «Μαθητική Χορωδία», 13ο Δημ. Σχολείο Λάρισας.\n- Θεατρικό Δρώμενο : «Το γερό και το σπασμένο κανάτι»,\n1ο Δημ. Σχολείο Αμπελώνα.\n- «Μουσικό ταξίδι με τραγούδια από την Ελλάδα κι από όλο\nτον Κόσμο», Δημ. Σχολείο Συκουρίου.\n- «Από τα μάτια της διαφορετικότητας ή Α.μ.ε.Α – Δ.ε.Σ»\nΠροβολή Βίντεο, 5ο Λύκειο Λάρισας.\n- «Ο πύργος ο χρωματιστός», Τραγούδι – Χορογραφία,\n- Μαθητική Χορωδία, 4ο Δημ. Σχολείο Λάρισας.\n- Χορογραφία 1ου Γυμνασίου Φαρσάλων\n- Μαθητική Χορωδία, 29 Δημ. Σχολείο Λάρισας.\n- Μουσικό Σύνολο, 4ο Γυμνάσιο Λάρισας.\n12:20 : Απονομή Τιμητικών Διακρίσεων – Επάθλων στα σχολεία και στα παιδιά που διακρίθηκαν στο διαγωνισμό.\nΦέτος το θέμα του διαγωνισμού ήταν:\n«ΟΛΟΙ Διαφορετικοί, ΟΛΟΙ Απαραίτητοι, ΟΛΟΙ Ίσοι»\nΟι μαθητές που θα διακριθούν θα λάβουν πλούσια δώρα, όπως ποδήλατα με κράνη και δωροεπιταγές για βιβλία.


`Η επιτυχία της εξαγωγής ελληνικού ελαιολάδου - Olive Oil Times\nΗ επιτυχία της εξαγωγής ελληνικού ελαιολάδου\nΤο να είσαι άπταιστα στα ελληνικά, τα γερμανικά, τα γαλλικά, τα αγγλικά και τα ολλανδικά είναι μεγάλο πλεονέκτημα για τον Oliver Frick ο οποίος "τυχαία "βρέθηκε στην ελληνική βιομηχανία ελαιολάδου. Η γνώση πολλών γλωσσών και η κατανόηση διαφόρων πολιτισμών του επέτρεψε να πουλήσει με επιτυχία ελληνικό ελαιόλαδο σε βασικές ευρωπαϊκές αγορές όπως η Γερμανία.\nΟ Frick, ο οποίος είναι μέρος Ιταλών, Γερμανών και Ελλήνων κατάγεται από το Βέλγιο, όπου διευθύνει μια εταιρεία σύνθετων ινών γυαλιού. Πριν από πέντε χρόνια αποφάσισε να αφήσει τη ζωή πίσω και να εγκατασταθεί στην Ελλάδα με την οικογένειά του. Ήθελε να δοκιμάσει κάτι νέο επαγγελματικά και τελικά βρέθηκε στην επιχείρηση εξαγωγής ελαιολάδου, κάτι εντελώς έξω από το πεδίο του. Δεν είχε σημασία. Λέει ότι το πολυπολιτισμικό του υπόβαθρο και η ευχέρεια στις γλώσσες τον βοήθησαν να ξεκινήσει την εταιρεία του Olisi Export Mediterranean Products. Ακόμη και με την οικονομική κρίση της Ελλάδας που τον περιβάλλει, η εταιρεία του Frick αυξήθηκε κατά 50% μόνο τον τελευταίο χρόνο.\n"Άρχισα να εξάγω ελληνικό ελαιόλαδο για διασκέδαση στην πραγματικότητα. Στη συνέχεια, μια μέρα κάτι έκανε κλικ και συνειδητοποίησα ότι στην πραγματικότητα υπάρχουν μεγάλες δυνατότητες σε αυτήν την επιχείρηση. Κατάλαβα ότι οι άνθρωποι συμπαθούν την ποιότητα. Ψάχνουν για παραδοσιακά και ειλικρινά προϊόντα και θα τα αγοράσουν αν γνωρίζουν από πού προέρχεται το προϊόν. Η Ελλάδα έχει αυτόν τον συνδυασμό με το ελαιόλαδο. "\nΗ Frick ξεκίνησε στην αγορά της δελεάτης της επιχείρησης που προμηθεύει ελαιόλαδο και ελαιόλαδο απευθείας στο Βέλγιο, τις Κάτω Χώρες και τη Γερμανία. Ο Φρικ λέει ότι ήταν έκπληκτος στην αρχή πόσοι άνθρωποι αγαπούσαν το εξαιρετικό παρθένο ελαιόλαδο. Σήμερα επικεντρώνεται στη διανομή, την παραγωγή και τη μεταποίηση, καθώς και άλλα προϊόντα γκουρμέ από την Ελλάδα.\n"Η δυνατότητα πώλησης ελληνικών προϊόντων είναι τόσο μεγάλη. Τα προϊόντα είναι απλά υπέροχα αλλά, δυστυχώς, πολλοί άνθρωποι δεν γνωρίζουν εδώ το μάρκετινγκ ή κατανοούν τις δυνατότητές τους. Παραδείγματος χάριν, οι Έλληνες παραγωγοί πωλούν φτηνά στην Ιταλία αντί να το κάνουν οι ίδιοι ".\nΟι τάσεις συνεχίζονται\nΟ Φρικ έχει δίκιο. Σύμφωνα με πρόσφατες εκθέσεις του Ελληνικού Γραφείου Στατιστικής (ΕΛ.ΣΤΑΤ), ένα μεγάλο ποσοστό έξτρα παρθένου ελαιολάδου συνεχίζει να εξάγεται χύμα στην Ιταλία και η τάση δεν δείχνει σημάδια διακοπής. Το πρώτο τρίμηνο του 2013, οι πωλήσεις χύμα ελαιολάδου στην Ιταλία αυξήθηκαν σε σύγκριση με πέρυσι. Το σύνολο ανήλθε σε 55,947 τόνους ή 76% των εξαγωγών από την Ελλάδα, αξίας 154 εκατομμυρίων ευρώ. Αυτό είναι περισσότερο από 50% αύξηση από το 2012, όπου οι εξαγωγές προς την Ιταλία μειώθηκαν στους 22 τόνους κατά το ίδιο τρίμηνο.\nΟ Υφυπουργός Αγροτικής Ανάπτυξης και Τροφίμων, Μαξίμου Χαρακόπουλος, τόνισε επίσης ότι μόνο το 20% της συνολικής ελαιοπαραγωγής στην Ελλάδα - και το 25% των εξαγωγών πετρελαίου της Ελλάδας - είναι τυποποιημένα. Εν τω μεταξύ, τα αντίστοιχα ποσοστά για την Ιταλία είναι περίπου 75 τοις εκατό και 97 τοις εκατό και για την Ισπανία σε 50 τοις εκατό και 55 τοις εκατό.\nΟ Frick συνεχίζει να επικεντρώνεται στις ευρωπαϊκές αγορές όπως η Γερμανία, η οποία είναι η 11ηth μεγαλύτερη αγορά κατανάλωσης ελαιολάδου στον κόσμο. Η Ελλάδα, η Ιταλία και η Ισπανία είναι οι κορυφαίοι πωλητές στη Γερμανία, οι οποίοι αύξησαν την κατανάλωση ελαιολάδου έξι φορές τις τελευταίες δύο δεκαετίες.\n"Πολλοί Έλληνες ζουν στη Γερμανία - και οι Γερμανοί ζουν στην Ελλάδα - έτσι υπάρχουν θετικοί δεσμοί μεταξύ των δύο χωρών. Τώρα, αυτό δεν είναι πάντα ορατό λόγω των οικονομικών διαφορών μεταξύ των δύο χωρών, αλλά εξακολουθώ να πιστεύω ότι υπάρχει μια καλή σχέση, και οι Γερμανοί συνεχίζουν να εκτιμούν και να βρίσκουν αξία σε προϊόντα όπως το ελληνικό έξτρα παρθένο ελαιόλαδο. "\nΣύμφωνα με έκθεση του Γραφείου Οικονομικών και Εμπορικών Υποθέσεων του ελληνικού προξενείου στο Ντίσελντορφ, οι εξαγωγές ελληνικού παρθένου ελαιολάδου στη Γερμανία αυξήθηκαν επίσης το 2012 σε περίπου 6.2 χιλιάδες τόνους, αξίας περίπου 24 εκατομμυρίων ευρώ.\n"Η αγορά σας λέει τι να πουλήσετε ", λέει ο Frick, ο οποίος επίσης θέτει τις θέες του σε αγορές όπως η Κίνα και η Ινδία. "Διπλασιάσαμε τις πωλήσεις φέτος, έτσι υπάρχει ζήτηση, αλλά πρέπει να έχετε τη σωστή επιχειρηματική νοοτροπία για να καλύψετε αυτή τη ζήτηση. "\nΠερισσότερα άρθρα σχετικά με: ελληνικό ελαιόλαδο, εισαγωγή / εξαγωγή, εμπορία ελαιολάδου


που λοξοδρόμησαν… | σολωμάντζαρος .............. δια χειρός\n– Λοιπόν ; Είναι αλήθεια;\nΟ άλλος κούνησε καταφατικά το κεφάλι του κοιτώντας αφηρημένα έναν πίνακα του Φασιανού στον απέναντι τοίχο. Ύστερα γύρισε ξανά στον Πρόεδρο.\n– Δυστυχώς…Ορίστε οι αναλύσεις και οι πωλήσεις μας: να της λευκής σοκολάτας , να και της μαύρης , να οι γάλακτος να και οι αμυγδάλου, να τα παιδικά γάλακτα , να και για τους σκύλους , να κι αυτό να κι εκείνο, να , να , να, να …\nΚι όπως τά’ λεγε όλα τούτα τα φοβερά, ήταν σα να ξέσκιζε τεράστια χαρτιά σε μικρό, μικρό χαρτοπόλεμο.\n– Να’ τα όλα. Παγωτά , γιαούρτια, γάλακτα, κέρατα… Όλα. Είναι αδύνατον\nΕίχε σηκωθεί όρθιος κα κρατούσε το κεφάλι του.\n– Αδύνατον σας λέω…Αδύνατον.\nΈκανε μια στροφή γύρω από τον εαυτό του και είπε με οργισμένο ύφος :\n– Α! Θα ήθελα να ήμουνα δογματικός και φανατισμένος, να μην πιστεύω ούτε σε λογικό ούτε σε παράλογο, παρά μόνο σε τυφλούς φωστήρες με εντερικές και σεξουαλικές διαταραχές. Αντί γι’αυτό όμως, η επιστήμη με έμαθε να πιστεύω σε εξισώσεις και αποδείξεις. Και να οι αποδείξεις. Να ! Εδώ σε τούτα τα χαρτιά. Δεν υπάρχει καμία αμφισβήτηση. Αχ όμως… αχ και να τον είχα εδώ μπροστά μου αυτόν τον κερατά……..\nΤο μάτι του κ. Γκαουσόπουλου είχε γυαλίσει. Συνέχισε να μιλάει και να λέει και να λέει…\nΟ Πρόεδρος εδώ και ώρα δεν τον άκουγε. Είχε βυθιστεί στις δικές του μαύρες έγνοιες. Με αργές κινήσεις , τελετουργικές , άναψε ένα πανάκριβο πούρο και η κατευναστική επίδραση του αρωματικού καπνού τον έσπρωξε σε ακόμα βαθύτερες σκέψεις εκεί όπου το μυαλό σουλατσάρει σε κύκλους και περισσότερο ονειροπολεί παρά σκέφτεται. Μετοχές, επενδύσεις, χρηματιστήρια, εργαζόμενοι, η γκόμενα η Ντουντού, το μάρκετινγκ, η παραγωγή και χιλιάδες άλλα φαντάσματα πολιορκούσαν την αδύναμη ψυχή του. Τόσα και τόσα πράγματα τώρα κινδύνευαν πραγματικά και η πορεία μιας ζωής , τούτη την ώρα έμοιαζε τόσο μάταιη. Αυτός που ποτέ του δεν υπολόγιζε τίποτα και που κανένα εμπόδιο δεν τον γύριζε πίσω και που ήταν πάντα σκληρός και που ήταν πάντα αυταρχικός και και και …\nΉταν στα πρόθυρα της κατάρρευσης. Σιγά σιγά άφηνε τον βράχο και έπεφτε, έπεφτε, έπεφτε…\nΤο κουδούνισμα ενός τηλεφώνου τον έβγαλε από τους εφιάλτες του. Ο καθηγητής είχε εξαφανιστεί.\nΤο ίδιο βράδυ , στο συμβούλιο των μετόχων υπήρχε απαρτία. Ο Πρόεδρος άναψε ένα πούρο και ξεκίνησε την ομιλία του.\n– Αγαπητοί κύριοι… Είμαστε απόψε μαζεμένοι όλοι εδώ για να σας ανακοινώσω ένα πολύ δυσάρεστο νέο. Είναι κάτι που , καιρό τώρα , αρκετοί από εσάς το υποψιαζόσασταν . Σας λέω , λοιπόν πως όλοι αυτοί οι φόβοι και οι υποψίες , δυστυχώς , είναι μια πραγματικότητα. Το Τμήμα Στατιστικής της εταιρίας μας , που αρχικά επεσήμανε το γεγονός, σε συνεργασία με το Τμήμα του Μάρκετινγκ επιβεβαίωσαν την περίπτωση. Κύριοι … ( οι κύριοι κουνήθηκαν απ’ την καρέκλα τους ) , βρίσκομαι στη δυσάρεστη θέση να σας ανακοινώσω πως η εταιρία μας βρίσκεται στα πρόθυρα της κατάρρευσης. Ολόκληρη η εκστρατεία μας στο μάρκετινγκ ήταν μια οικτρή αποτυχία. Επισταμένες έρευνες , διακεκριμένων επιστημόνων – της εταιρίας μας βεβαίως – κατέδειξαν και απέδειξαν , πως υπάρχει ένας καταναλωτής ο οποίος δεν αγοράζει τα προϊόντα μας.\nΈνα σούσουρο υψώθηκε από μέρους των μετόχων.\n– Και προσέξτε κύριοι , όχι απλά δεν αγοράζει τα προϊόντα μας, μα κάτι χειρότερο. Συστηματικά δεν αγοράζει τα προϊόντα μας. Οι στατιστικές μελέτες δεν αφήνουν κανένα περιθώριο αμφιβολίας. Πρόκειται για καταναλωτή ο οποίος αντιστέκεται…Το φριχτό ετούτο γεγονός , μαζί με ότι αυτό συνεπάγεται για την εταιρία μας , καλούμαστε να συζητήσουμε απόψε και να δούμε τι θα κάνουμε για να αντιμετωπίσουμε το πρόβλημα.\nΣτα τελευταία του λόγια , ο Πρόεδρος , αναγκάστηκε να υψώσει τη φωνή του\nμα και πάλι κανείς δεν τον άκουσε , γιατί πανδαιμόνιο επικρατούσε στην αίθουσα. Ο κάθε μέτοχος γυρνούσε στον διπλανό του και με ασυνάρτητες κουβέντες – γεννήματα του πανικού – σχολίαζε το φριχτό ετούτο γεγονός. Αμέσως , τσιγάρα , πούρα και τσιμπούκια πήραν φωτιά και σε δευτερόλεπτα η αίθουσα συνεδριάσεων θόλωσε . Καμπανάκια χτυπούσαν συνεχώς και μπουκάλια ουίσκι κατέφθαναν ασταμάτητα. Σκοτεινές σκέψεις , όπως «ρευστοποίηση μετοχών» , «φυγάδευση καταθέσεων» κλπ. κλπ. έφτιαχναν έναν εφιαλτικό ιστό πάνω από τα κεφάλια των μετόχων. Ακούστηκαν παρανοϊκές ιδέες , κυρίως από τα στόματα των πιο απαισιόδοξων . Μέσα στη θολούρα από το ντουμάνι , διέκρινες υστερικές σκιές να χειρονομούν. Οι κάπως ψύχραιμοι , αφού ξεπέρασαν το αρχικό σοκ , προσπαθούσαν να ηρεμίσουν λίγο τα πνεύματα και να επαναφέρουν τους υπόλοιπους στα συγκαλά τους. Η κατάσταση , όμως , είχε ξεφύγει . Ζοφερές εικόνες ταλάνιζαν τα μυαλά ολονών και ο καταναλωτής που αντιστέκεται εισχωρούσε μέσα τους σαν θύελλα σε αχυρένια καλύβα . Το αλκοόλ καθόλου δεν βοήθησε , διότι μεγεθύνοντας το εγώ τους μείωσε κατακόρυφα τις αντιστάσεις του απέναντι σ’ ετούτη την απροκάλυπτη , χυδαία , ανήκουστη , κλπ ,κλπ επίθεση εναντίον του κλπ, κλπ.\nΣύντομα κάθε ίχνος ψυχραιμίας είχε χαθεί από την αίθουσα .\nΑκούστηκαν φοβερές λέξεις και ξεστομίστηκαν ανήκουστες κατάρες εναντίον του καταναλωτή.\n– Προς Θεού ! μη μαθευτεί στο χρηματιστήριο\nφώναξε ένας και κοκάλωσαν όλοι.\nΜεταξωτά μαντιλάκια σκούπιζαν συνεχώς τις χοντρές σταγόνες ιδρώτα από το μέτωπό τους . Τα καμπανάκια χτυπούσαν μανιασμένα και συνεχώς κατέφθαναν ποτά , τσιγάρα , καπνός και πούρα . Έβριζαν όλοι και προς όλες τις κατευθύνσεις. Έβριζαν την κυβέρνηση , τους πολιτικούς συλλήβδην , τις εφημερίδες όλες και «το καταραμένο το ΛΙΤΛ ΤΣΑΝΕΛ» ,που όλο και τους έκοβε δευτερόλεπτα διαφήμισης .\n– Δεν φταίει αυτό , φώναξε ένας , η άτιμη η κυβέρνηση φταίει με κείνο το κωλονομοσχέδιο που ψήφισε . Αυτή φταίει .\n– Ε βέβαια , τι θα μας πεις εσύ ; πως φταίει το ΛΙΤΛ ΤΣΑΝΕΛ ; Αφού έχεις το 20 % των μετοχών του και είσαι και κολλητός με τον Πρόεδρο. .Αυτό θα έλειπε να μας κατηγορήσεις και το κανάλι σου !\n– Τι λες ρε ; Με είπες προδότη ;\n– Εγώ ; Είπα εγώ τέτοιο πράγμα; Αλλά όποιος έχει τη μύγα …\nΤο τι ακολούθησε εκεί πέρα είναι δύσκολο να περιγραφεί . Καταγράφηκε όμως «στο χώρο του αοράτου» .\nΤην άλλη μέρα ήρθε η πτώση . Στο χρηματιστήριο διέρρευσε η είδηση για τον καταναλωτή που αντιστέκεται στα προϊόντα της εταιρίας «Ψ» . Η αξία των μετοχών έπεσε και όλοι άρχισαν να πουλάνε . Κι όσο πουλούσαν έπεφτε κι άλλο η αξία των μετοχών . Το φαλιμέντο ήταν υπόθεση λίγων λεπτών . Ο Πρόεδρος της εταιρίας κηρύχτηκε αγνοούμενος μαζί με όλα του τα κεφάλαια . Μπλέχτηκε και η δικαιοσύνη και γίναν όλα μύλος.\nΗ ιστορία θα μπορούσε να τελείωνε εδώ. Στην πραγματικότητα όμως τώρα αρχίζει .\nΜόλις έγινε γνωστή η περίπτωση της «Ψ» άρχισαν να ανησυχούν και οι άλλες εταιρίες. Τις επόμενες ημέρες , συγκαλούνταν έκτακτα συμβούλια και όλες αυτές οι ενδείξεις , οι φόβοι , η αβεβαιότητα και τελικά οι αποδείξεις προκάλεσαν μια παγκόσμια χρηματιστηριακή κρίση .Μεγάλες επιχειρήσεις πτώχευσαν συμπαρασύροντας στον κατήφορο πολυεθνικές και τράπεζες . Τα χρηματιστήρια όλου του κόσμου ήταν ανάστατα . Τα Μέσα Μαζικής Εκμετάλλευσης πήραν το θέμα και από την αρχή του έδωσαν τεράστιες διαστάσεις. Οι διάφορες εκπομπές λόγου , αναλύσεων και διαφημίσεων , ξέφυγαν γρήγορα και σταμάτησαν να κρατούν τα όποια προσχήματα. Τώρα το ένα κανάλι συναγωνίζονταν το άλλο και όλα μαζί την αστυνομία στο μεγάλο και πρωτοφανές κυνηγητό που διοργανώθηκε – δήθεν – από τα κανάλια και διεξαγόταν για την ανεύρεση του κατάπτυστου κλπ. κλπ εγκληματία καταναλωτή . Περιπτεράδες και ψιλικατζήδες κατέδιδαν υπόπτους και οι κάμερες έτρεχαν από περίπτερο και ψιλικατζίδικο σε λαϊκές και σούπερ μάρκετ . Το θέμα έγινε πρώτου μεγέθους και με απρόβλεπτες συνέπειες .\nΗ κυβέρνηση , σε μια προσπάθεια εκτόνωσης της κατάστασης , δήλωσε , δια του εκπροσώπου της , πως η περίπτωση δεν εμπνέει καμία ανησυχία μιας και το φαινόμενο εξαντλείται μόνο στον καταναλωτή της εταιρίας «Ψ» . Τα λόγια αυτά όμως αντί να καθησυχάσουν , έφεραν το αντίθετο αποτέλεσμα , διότι και η κοινή γνώμη το ίδιο πίστευε. Όταν όμως το άκουσε από το στόμα του κυβερνητικού εκπροσώπου άρχισε να ψυλλιάζεται πως τα πράγματα δεν ήταν ακριβώς έτσι , αφού η δουλειά του κυβερνητικού εκπροσώπου είναι να λέει ψέματα . Στο τέλος , η κοινή γνώμη ήταν σίγουρη πως ο εν λόγω καταναλωτής δεν αντιστέκεται μόνο στα προϊόντα της «Ψ» , και πως αποτελεί παγκόσμιο κίνδυνο και μάλιστα πρώτου μεγέθους. Ο πανικός μεγάλωσε , απλώθηκε και επικράτησε . Το κυνήγι αγρίεψε και κάθε προσπάθεια εκλογίκευσης αποδείχτηκε μάταια.\nΟ γνωστός διαιτολόγος και συγγραφέας κ. Μπακαίος ένα βράδυ από ΄να παράθυρο , είπε πως αδικαιολόγητα εκδηλώθηκαν τέτοιοι φόβοι και τόσος πανικός και πως δεν χάθηκε ο κόσμος διόλου , πόσο μάλλον ότι απειλείται μια ολόκληρη κοινωνική κατάσταση : «…εξάλλου κι εγώ ο ίδιος ουδέποτε αγοράζω σοκολάτες και παγωτά ». Έγινε χαμός. Πλήθος αγανακτισμένων καταναλωτών έσπασαν τα τηλέφωνα της εκπομπής , ενώ σε λίγα λεπτά είχαν συγκεντρωθεί δεκάδες έξω από τα κτίρια του καναλιού . Ο κ Μπακαίος συνελήφθη πάραυτα και με δυσκολία γλίτωσε το λιντσάρισμα. Κατόπιν εξαντλητικής ανάκρισης κρίθηκε προφυλακιστέος. Τέτοιου είδους συλλήψεις και φυλακίσεις πήραν μορφή επιδημίας σ’ όλο τον κόσμο.\nΗ κρίση στα χρηματιστήρια συνεχίστηκε για καιρό και η κατάρρευση φαινόταν προ των πυλών . Οι πρωθυπουργοί – των κρατών που είχαν πρωθυπουργούς – απηύθυναν μηνύματα καλώντας τους καταναλωτές να γίνουν περισσότερο καταναλωτές , διότι ήτο μέγα εθνικό ζήτημα : «Μην αντιστέκεστε σε τίποτα », είπε χαρακτηριστικά ο δικός μας πρωθυπουργός και τέλειωσε την ομιλία του τονίζοντας πως « ο καλός πατριώτης είναι πρωτίστως καλός καταναλωτής »\nΟι διαφημίσεις στα ηλεκτρονικά και έντυπα μέσα ενημέρωσης πλήθυναν δραματικά . Πλέον , η κυκλοφορία ενός νέου προϊόντος στην αγορά αποτελούσε είδηση και οι ειδήσεις τέτοιου είδους αύξαναν συνεχώς , εις βάρος , βέβαια , των ΄΄άλλων΄΄. Και λίγο λίγο , πολιτικά , πολιτιστικά , κοινωνικά και άλλου είδους νέα , εξαφανίστηκαν εντελώς. Σημαντικότερες ειδήσεις κρίθηκαν αυτές που πληροφορούσαν τον καλό και νομοταγή πολίτη – άρα και καταναλωτή – για τα διάφορα προϊόντα , καινούρια μα και παλαιότερα. Κι έτσι όπως καθημερινά ξεφύτρωναν δεκάδες νέα είδη , υπήρχε πληθώρα ειδήσεων . Δημιουργήθηκαν , μάλιστα και πολλά κανάλια εξειδίκευσης , όπως τα είπανε . Το ΑPORYPANTIKO CHANNEL πχ. το οποίο εικοσιτέσσερις ώρες το εικοσιτετράωρο ασχολιόταν με τα απορρυπαντικά , τα καθαριστικά, και όλα τα συναφή . Το AUTO CHANNEL , το KAPOTA TV , TSIxΛΟΦΟΥΣΚΑ RADIO κλπ κλπ .Τέλος , η Ε.Ρ.Τ. έγινε Ε.ΚΑ.Ρ.Τ. (Ελληνική ΚΑταναλωτική Ραδιοφωνία Τηλεόραση ).\nΦυσικά, πολλοί τάχθηκαν ενάντια σ’ αυτό το πρωτάκουστο φαινόμενο του άκρατου καταναλωτισμού και αποβλάκωσης .Μίλησαν για κατάντια και εκφυλισμό τέτοιον που πρώτη φορά αναδεικνύει η παγκόσμια ιστορία . Φωνές όμως ή και ομάδες αυτού του είδους – πολιτικές η μη – διώχθηκαν άγρια από τις κυβερνήσεις σε όλο τον κόσμο .Τα μέλη τους φυλακίστηκαν , βασανίστηκαν ή και θανατώθηκαν ακόμα . Η παγκόσμια οργάνωση για τα ανθρώπινα δικαιώματα διαλύθηκε προτού προλάβει να καταγγείλει οτιδήποτε. Οι ελπίδες πολλών πως το διαδύκτιο θα αποτελούσε όπλο ενάντια σ’ όλη αυτή την τρέλα , γρήγορα διαψεύστηκαν . Η αστυνομία μετεξελίχθηκε σε ηλεκτρονική αστυνομία κι όπως παλιότερα έκαναν περιπολίες στους δρόμους για να αποτρέψουν το έγκλημα , τώρα άρχισαν τις περιπολίες στα e-mail, τα blogs , τις ιστοσελίδες και σ’ όλες τις δραστηριότητες των ανθρώπων στο internet. Όπως φοβόσουν κάποτε να ληστέψεις έναν άνθρωπο που περπατούσε στο δρόμο , τώρα φοβάσαι πολύ περισσότερο να στείλεις e –mail γιατί δεν ξέρεις τι σου ξημερώνει , ακόμη κι αν το περιεχόμενό του δεν είναι ΄΄ανατρεπτικού ΄΄χαρακτήρα .Εκτός αυτού , οι εταιρίες που παρέχουν internet το έχουν γεμίσει με του κόσμου τα φίλτρα και σου κοπανάνε τόσες πολλές διαφημίσεις συνεχώς που καταντά αφόρητη η χρήση του.\nΗ μάχη ήταν άνιση . Σύντομα , κάθε φωνή ενάντια στον καταναλωτισμό έπαψε να ακούγεται. Μέσα σε λίγα χρόνια ολόκληρη η κοινωνία είχε μεταμορφωθεί. Στα σχολεία οι μαθητές , από τις πρώτες τάξεις , διδάσκονταν το μανιφέστο του καλού καταναλωτή . Υπέρβαρες κυρίες και κύριοι , βρήκαν την ευκαιρία να αναδειχτούν σε υπερπατριώτες ιδρύοντας υπερκαταναλωτικούς συλλόγους , εκδίδοντας έντυπα και διοργανώνοντας λουκούλλεια γεύματα. Τα ανορεκτικά μοντέλα εξαφανίστηκαν από τα εξώφυλλα τον περιοδικών . Για να παίξεις σε τσόντα έπρεπε να’ σαι πάνω από 100 κιλά , για τους άντρες και 80 για τις γυναίκες. Οι αδύνατοι , γενικά , άρχισαν να γίνονται ύποπτοι. Όλοι οι καλοί και νομοταγείς πολίτες έπρεπε πρώτα απ’ όλα να είναι υπόδειγμα καλού καταναλωτή. Δεν τολμούσε πχ να πάει κανείς στο περίπτερο και να αγοράσει μόνο ένα πακέτο τσιγάρα. Ο περιπτεράς ή θα τον κατέδιδε αμέσως ή θα τον ξεφτίλιζε στον περίγυρο , πράγμα που είναι το ίδιο , γιατί θα τον κατέδιδε κάποιος από τον περίγυρο. Κάποιοι άλλοι πάλι – κι αυτοί νομοταγείς πολίτες και καθώς πρέπει που ήθελαν οπωσδήποτε παράσημο – έβρισκαν τίποτα πιτσιρίκια απονήρευτα και δίνοντάς τους ένα μεγάλο χαρτζιλίκι , τα έστελναν στο περίπτερο δήθεν για τσιγάρα . Αν το πιτσιρίκι έκανε το λάθος να αγοράσει μόνο τσιγάρα , σε λίγη ώρα οι γονείς του έφταναν τσουβαλιαστοί στο τμήμα για ανάκριση. Σ’ ένα τέτοιο κλίμα πως ήταν δυνατό να φύγεις από το σούπερ μάρκετ με λιγότερες από πέντε γεμάτες σακούλες ;\nΌπως είναι φυσικό , κάτω από αυτές τις συνθήκες , οι πωλήσεις αυξήθηκαν κατακόρυφα . Νέες εταιρίες ξεφύτρωναν καθημερινά σαν τα μανιτάρια . Και πήγαιναν όλες καλά . Οι πλούσιοι πλούτισαν πολύ περισσότερο , κάποιοι μεσαίοι πλούτισαν από το πουθενά και οι φτωχοί φτώχυναν τραγικά . Όλα δηλαδή έβαιναν ομαλά και όπως πάντα. Εύκολα επίσης , μπορεί κανείς να αντιληφτεί πως οι φτωχότεροι ήταν αδύνατο να παρακολουθήσουν αυτόν τον ξέφρενο καταναλωτισμό (αν και οι περισσότεροι πολύ θα το’ θελαν ). Τα επακόλουθα ευκόλως εννοούνται .\nΌλα , δηλαδή , έβαιναν ομαλά και απόλυτα φυσιολογικά . Πολλοί μιλούσαν για μια νέα άνθηση του πολιτισμού και οι φιλόσοφοι θριαμβολογούσαν , οι ποιητές θριαμβολογούσαν , τα κανάλια θριαμβολογούσαν , οι πολιτικοί το ίδιο. Η εκκλησία θριαμβολογούσε επίσης . Πρώτη φορά στην παγκόσμια ιστορία όλες οι μεγάλες θρησκείες του κόσμου βρήκαν κάτι κοινό να συμφωνήσουν : πως , επιτέλους , ο άνθρωπος βρήκε τον δρόμο του θεού . Τζαμιά , εκκλησίες , κάθε λογής ναοί και μοναστήρια θησαύρισαν .\nΌλα πήγαιναν καλά , ομαλά και απόλυτα φυσιολογικά . Οι μόνες ειδήσεις απ’ όλο τον κόσμο ήταν αυτές που αφορούσαν τα διάφορα προϊόντα και τίποτ’ άλλο . Η κρίση φαινόταν όχι μόνο να έχει περάσει ανεπιστρεπτί , αλλά και να έχει αποβεί ωφέλιμη . Κανέναν πια δεν απασχολούσε ο καταναλωτής που αντιστέκεται και πίστευαν – τους έκαναν να πιστέψουν – πως κι αυτός ακόμα θα είχε συμμορφωθεί με τα νέα κοινωνικά και ηθικά πρότυπα του καλού και νομιμόφρονα πολίτη.\nΌλ’ αυτά μέχρι που κάποιος ευτυχισμένος και ανυποψίαστος μαθηματικός κάποιας μεγάλης εταιρίας που έφτιαχνε κόκκινα τσιμπιδάκια , μέθυσε ένα βράδυ. Η ιστορία δεν φτιάχνεται από μονάδες αλλά πολύ συχνά κοινωνικές , πολιτικές και οικονομικές δυνάμεις συγκλίνουν σε μια μονάδα και την βάζουν να κινήσει έναν τεράστιο και πολύπλοκο ιστορικό μηχανισμό . Κάτι τέτοιο συνέβη κι εκείνο το βράδυ . Η κρίση ήταν σίγουρο πως θα έρθει , μόνο που κανείς δεν ήξερε πότε και πως . Χρειάστηκε να μεθύσει ο εν λόγω μαθηματικός και μεθυσμένος όπως ήταν να θυμηθεί κάτι φοιτητικές ασκήσεις στατιστικής και να ξενυχτίσει μπροστά στην οθόνη του υπολογιστή του. Και να , λοιπόν , που η ιστορία επαναλήφτηκε . Κανείς δεν το περίμενε και ο πανικός που προκλήθηκε τώρα ήταν πολύ μεγαλύτερος.\nΤα πράγματα , εν συντομία , έχουν ως εξής : Πριν λίγες μέρες έσκασε σαν ατομική βόμβα η είδηση πως ο καταναλωτής που αντιστέκεται ξαναχτύπησε . Αγνοεί συστηματικά τα κόκκινα τσιμπιδάκια και προξενεί καταστροφές . Ξεφτιλίζει τα επιτελεία του μάρκετινγκ και προσβάλλει αισχρά τα Μέσα Μαζικής Καταναλωτικής Ενημέρωσης . Το χτύπημα υπήρξε ακαριαίο και η κρίση απύθμενη , γιατί έπληξε άμεσα την καταναλωτική συνείδηση της μάζας . Μια συνείδηση που την προηγούμενη φορά δεν ήταν τόσο καλά οργανωμένη και ριζωμένη .\nΣτα χρηματιστήρια γίνεται κανονικός πόλεμος . Εκατοντάδες , χιλιάδες εταιρίες έχουν πτωχεύσει . Οι κυβερνήσεις αποδιοργανώνονται και παραπαίουν. Νέες μα και παλιότερες πολιτικές οργανώσεις ή ανατρεπτικές ομάδες , βρήκαν την ευκαιρία , μέσα στη σύγχυση και ύψωσαν ξανά τη φωνή τους . Άρχισαν να ενημερώνουν τον κόσμο και να χρησιμοποιούν κάποιες λέξεις απ’ όλους ξεχασμένες όπως η λέξη ΄΄εκμετάλλευση΄΄ ή η λέξη ΄΄κατάντια΄΄ . Οργανώθηκαν απεργίες και πορείες σ’ όλο τον κόσμο και εκδηλώθηκαν καταλήψεις εργοστασίων, τηλεοπτικών σταθμών , δημόσιων χώρων .Σε κάποια κράτη γίνεται ακόμα και ένοπλος αγώνας .\nΧτες , εδώ , παραιτήθηκε η κυβέρνηση και προκηρύχτηκαν εκλογές . Είμαστε η πρώτη χώρα που συνέβη κάτι τέτοιο , αλλά είναι θέμα ωρών η παραίτηση και άλλων κυβερνήσεων . Ο αναβρασμός είναι παγκόσμιος και οι εξελίξεις απρόβλεπτες .Δεν μπορεί κανείς ακόμη να πει που θα οδηγήσει η κατάσταση και τι αλλαγές θα επακολουθήσουν .Είναι πολύ νωρίς για συμπεράσματα .Και είναι πολύ αργά για να διατυπωθούν κάποιες απορίες και ερωτηματικά. Ερωτηματικά που θα έπρεπε από καιρό να μας βασανίζουν , γιατί … Τι είδους παραλογισμός είναι αυτή η κοινωνία , αυτός ο πολιτισμός και αυτή η δομή που επιτρέπει σε έναν και μόνο καταναλωτή που αντιστέκεται , να τη διαλύει ;\nPrevious παρασκευή βράδυ Next όσο ήμασταν μαζί\nΜάι. 12, 2009 @ 17:18:11\nΕκτός των υπολοίπων (φυσικός, φωτογράφος, ζωγράφος, κιθαρίστας, στιχουργός και ραδιοφωνικός παραγωγός) τώρα ΚΑΙ πεζογράφος ΚΑΙ κοινωνιολόγος !!! Ελπίζω βέβαια να μη σταμάτησες να παραδίδεις μαθήματα χορού.\nΤελικά είναι όλα θέμα ψυχολογίας; Και πόσο εύκολα αυτή η ψυχολογία (του συνόλου εν προκειμένω ή του κάθε ατόμου χωριστά αλλά ως μέρους του συνόλου) χειραγωγείται από τα ΜΜΕ και όσους, εν γένει, έχουν λόγους αλλά και τη δύναμη να το κάνουν; Μάλλον.\nΘίγεις ένα θέμα που με έχει απασχολήσει πολύ. Δηλαδή κατά πόσο η ατομική αντίσταση (η αντίσταση που δεν περνάει μέσα από συλλογικότητες) μπορεί να φέρει τα πάνω κάτω. Όπως μπορείς να φανταστείς οριστικές απαντήσεις δεν έχω. Νομίζω όμως (τουλάχιστον το υιοθετώ -όσο μπορώ- στην καθημερινότητά μου) ότι στις μέρες μας η ατομική αντίσταση ακόμα κι αν δεν μπορεί να αλλάξει τον κόσμο, μπορεί να αλλάξει τον κόσμο ΜΟΥ (του κάθε ανθρώπου ξεχωριστά), κι ίσως να δημιουργήσει έναν θύλακα αντίστασης (σαν το Γαλατικό χωριό). Ίσως μια μέρα πολλοί τέτοιοι θύλακες να φτιάξουν μια κρίσιμη μάζα που θα μπορεί με αξιώσεις να διεκδικήσει έναν καλύτερο κόσμο. Ίσως και όχι και πάντως δεν το βλέπω στα 150-200 χρόνια που μας υπολείπονται μέχρι να πάρουμε την άγουσα για τα αποδυτήρια. (καλά εσένα μπορεί να σου μένουν 250-300 χρόνια καθόσον ζεις σε πιο υγιεινό περιβάλλον).\nΥΓ. Κι αυτό που περιγράφεις δεν είναι τίποτα! Φαντάσου την ντομινοειδή κατάρρευση του συστήματος όταν διαπιστώσεις ότι υπάρχει κάποιος που δε θα ήθελε να αγοράσει πίνακά σου. (Είναι κοινός τόπος ότι παρόλο που όλοι θα ήθελαν, δεν μπορούν να το αντέξουν οικονομικά παρά ελάχιστοι σε τούτο το ηλιακό σύστημα)\nΜάι. 12, 2009 @ 22:52:45\nΕντάξει εδώ η ατομική αντίσταση λειτουργεί με την υπερβολή της για να πει διάφορα πράγματα.\nΌμως όλα είναι θέμα μάρκετινκ.\nΓιατί να λέμε ατομική ή μαζική αντίσταση;\nΌχι κύριε δεν αντιστέκομαι. Αυτός είναι ο τρόπος ζωής μου.Γιατί εσύ μου το λες αντίσταση;\nΤα ξεσαλωμένα με τον Σάκη …Σακάκια – που θα ξεσαλώσουν περισσότερο αυτές τις μέρες – αντιστέκονται ακούγοντας Σάκη; Όχι βέβαια.\nΕγω γιατί να θεωρούμαι πως αντιστέκομαι ακούγοντας πχ, Γιώργο Μακρή (σιγά να μην τον ξέρεις ε!).Και σε τι αντιστέκομαι; Στην κακή μουσική; Τρίχες.\nΌταν δεν αγοράζω κόκα κόλα σε τι αντιστέκομαι; στην πολυεθνική ή στη λαχτάρα μου για κοκα κόλα; Πάλι τρίχες.\nΌλοι δίνουμε τις καθημερινές μας «μάχες» με διάφορα. Και φυσικά διαμορφώνουμε τρόπους ζωής. Κατάφεραν κάποιοι τον τρόπο ζωής κάποιων άλλων να τον περιθωριοποιήσουν βαφτίζοντάς τους «αντιστασιακούς».\nΔεν θεωρώ πως αντιστέκομαι όταν πάω στο σούπερ μάρκετ να αγοράσω ένα γάλα και φεύγω με ένα γάλα.\nΚάποιοι όμως αυτό το θεωρούν κατόρθωμα.\nΕγώ ξέρω πως δεν είμαι ήρωας, που και να μου χαρίζανε πολλά απο τα κωλοπροϊόντα τους, που τα βγάζουν σε προσφορές, δεν θα τα έπαιρνα.\nΤο κακό είναι πως κάποιοι κάτι τέτοιο το θεωρούν μεγάλο κατόρθωμα ή μεγάλη παραξενιά.\nΕίπαμε, ψάχνω στα σκουπίδια για διάφορα περίεργα και ενδιαφέροντα – για μένα – αντικείμενα, αλλά ψάχνω εγώ και επιλέγω εγώ. Δεν δέχομαι ότι σκουπίδι μου δώσουν. Κι αυτό δεν είναι αντίσταση, είναι τρόπος ζωής, είναι θέμα χαρακτήρα είναι θέμα συνειδητοποίησης κάποιων πραγμάτων.\nΤο παιχνίδι το χάνουμε – προς το παρόν – επειδή νομίζουμε πως αντιστεκόμαστε. Διότι έτσι παραδεχόμαστε έμμεσα πως υπάρχει κάτι σάπιο που κυριαρχεί και που πρέπει να του αντισταθούμε.\nΆμα πατήσεις ένα σκατό στο δρόμο σου, καθαρίζεις το παπούτσι σου και δεν το κάνεις θέμα. Αν όμως περπατάς με ζικ ζακ και φιγούρες για να αποφύγεις το πιθανο σκατό μαθαίνει κι όλος ο κόσμος πως υπάρχουν σκατά κι αρχίζει να τα προσέχει. (άσε που σε βλέπουν τα σκατά και γελάνε)\nΤην ιστορία αυτή την έγραψα πριν 15 χρόνια και πριν 2 την σουλούπωσα και της έδωσα την τελική μορφή της.\nΑν την έγραφα σήμερα θα φρόντιζα να έχει και αυτή τη διάσταση που αναφέρω εδώ:\nΠως λέγοντας ότι «αντιστεκόμαστε» έχουμε χάσει εξ αρχής το παιχνίδι.\nΕίναι θέμα μάρκετινκ.\nΥ.Γ. Η παρατήρηση στο Υ.Γ. σου για το ηλιακό σύστημα είναι σωστή. Κατι ούφο που ήρθαν τις προάλες για μια ταμπέλα σχετικά μέγάλων διαστάσεων , μπρος πίσω , με ζωγραφιές κλπ ξόμπλια, όταν τους είπα την τιμή μου είπαν\n«ε μαααα μρε κουμπάρε, ποιός είσαι ο Πικάσος;»\nΗ τιμή ήταν γύρω στα 200 ευρώ\nΌλα είναι θέμα μάρκετινκ\nΜάι. 13, 2009 @ 12:03:54\nΑντίσταση: στάση που (για έναν τρίτο παρατηρητή) τείνει να αναστείλει ή να αντιστρέψει τη ροή που τα πράγματα φαίνεται να έχουν (ή όντως έχουν).\nΚατά το διαλεκτικό σχήμα ΘΕΣΗ-ΑΝΤΙΘΕΣΗ -> ΣΥΝΘΕΣΗ αντιλαμβάνομαι την αντίσταση με παρόμοιο τρόπο: ΣΤΑΣΗ-ΑΝΤΙΣΤΑΣΗ -> ΣΥΣΤΑΣΗ (μιας καινούργιας κατάστασης, ας πούμε). Η «αντίσταση» είναι προφανώς μια «στάση»∙ αντίθετης ροπής όμως από την κρατούσα (ή την επικρατούσα ή την πιο συχνά παρατηρούμενη).\nΠροσωπικά δεν απορρίπτω τον καταναλωτισμό ως λάθος αντίληψη. Μπορεί να μην τον υιοθετώ στη ζωή μου (όσο και όπου αυτό είναι δυνατόν -δεν είναι πάντα) διότι δεν μου πάει (άσε που είναι και ακριβός), αλλά δεν μπορώ να τον απορρίψω ως συνισταμένη ενός διαλόγου που ασφαλώς θα έχει ΚΑΙ να προσφέρει στην οικοδόμηση του κόσμου των ονείρων μας.\nΑυτό που κάνεις μου φαίνεται ότι μοιάζει με το εξής: Έχεις ένα απλό κύκλωμα :Πηγή-Καλώδιο-μια αντίσταση. Αρνείσαι τον όρο «αντίσταση» (για την αντίσταση) και τον αλλάζεις με τον όρο «μια άλλη στάση». ΟΚ, αλλά είναι μόνο θέμα ονομασίας (ορισμού). Στην ουσία δεν αλλάζει κάτι.\nΈπειτα είναι και το άλλο. Μην αποποιείσαι τον τίτλο του αντιστασιακού. Μια μέρα όταν θα πάρουμε τα πράγματα στα χέρια μας (όταν η Γη θα βαφτεί φούξια, ας πούμε) θα μπορείς να διεκδικήσεις σύνταξη αντιστασιακού. Εδώ την παίρνουν άλλοι κι άλλοι με λιγότερες περγαμηνές από τις δικές σου…\nΥΓ. 20 ευρώ ;;;;; Τι τα πέρασες τα ευρώ μαρουλόφυλλα; έχεις βγάλει ποτέ σου 20 ευρώ; στο δρόμο νομίζεις ότι τα βρίσκουμε;;;\nΤελευταία νιώθω λίγο σαν τον πατέρα μου. Πρέπει να το κοιτάξω μάλλον γιατρέ μου, ε;\nΜάι. 13, 2009 @ 12:05:39\nΟύτε στον Πικάσο (ποιος είναι αυτός ρε παιδιά;) δε θα τα έδινα. Μη σου πω ούτε στον Bob Ross…\nΜάι. 13, 2009 @ 16:22:08\nΕξαιρετικό αγαπητέ αλέξανδρε. Διαβλέπω αρετές και στην μικρή φόρμα.\nΜάι. 13, 2009 @ 22:29:22\nΗ μικρή φόρμα όμως είναι δική σου ειδικότητα (στα πεζά τουλάχιστον)\nΛες να μπορούσε να γραφτεί αυτή η ιστορία με 123 λέξεις;\nΜάι. 13, 2009 @ 22:59:30\nΔεν διαφωνώ καθόλου με την ανάλυσή σου περί ΘΕΣΗΣ – ΑΝΤΙΘΕΣΗΣ => ΣΥΝΘΕΣΗΣ\nή ΣΤΑΣΗ – ΑΝΤΙΣΤΑΣΗ =>ΣΥΣΤΑΣΗ.\nΑπλά λέω πως γιατί η ΘΕΣΗ – ΣΤΑΣΗ να μην είναι αυτο που κάνω εγώ , εσύ ο δίπλα και καμπόσοι άλλοι τελος πάντων;\nΝα αντισταθούν οι…Σακάκηδες, στους …Χατζιδακούς (πχ) και όχι το αντίστροφο.\nΉ – ακόμα καλύτερα – να μη νοιώθει κανείς πως αντιστέκεται.\nΌταν με βομβαρδίζουν με διαφημίσεις για ένα προϊόν κι εγώ δεν το παίρνω, δεν είναι απο «αντίσταση» είναι απο «στάση», θέση, γνώση.\nΦυσικά κι ο καταναλωτισμός είναι στο αίμα μας γιατί μας δίνει την ψευδαίσθηση της δύναμης του πλούτου. Μπερδεύονται οι συνεπαγωγές με τις ισοδυναμίες:\nΔεν έχουμε, άρα δεν παίρνουμε , (ισοδύναμα), παίρνουμε άρα έχουμε.\nΛογικό σφάλμα όπως αντιλαμβάνεσαι , αλλά υπάρχει λογική στον καταναλωτισμό;\nΜη θαρρείς βέβαια πως κι εγώ είμαι απο σίδερο.\nΜπορεί όντως πολύ συχνά να μπαίνω στο σούπερ μάρκετ και να βγαίνω με ένα μπουκάλι γάλα μόνο, ή με δυο μπύρες μόνο, ή με ένα πάμπερς μόνο κλπ, αλλά είναι κι άλλες φορές που είμαι πιο χαλαρός και χαζεύω στα ράφια και παίρνω και μαλακίες εν γνώση μου.\nΌσο για το λαμπρό μας μέλλον…\nόταν πάρουμε τα πράγματα στα χέρια μας, τα …πράγματα θα έχουν γίνει σαν μαραμένα μαρουλόφυλλα.\nΥ.Γ. Πολύ σπάγκος είσαι βρ΄αδερφέ!\nΤι θα έδινες δηλαδή;\nΈνα εισιτήριο του Μετρό;


Συνέντευξη του Νίκου Φαραντούρη στο KONTRA CHANNEL για τον αγωγό East Med - Εφημερίδα Κεφαλονιά\nby efimeridakefalonia ΣΥΝΕΝΤΕΥΞΕΙΣ 4 months ago\nΦαραντούρης Καθηγητής στο Πανεπιστήμιο Πειραιώς, επί 10ετία Νομικός Σύμβουλος και Πρόεδρος της ΔΕΠΑ και της ένωσης ενεργειακών εταιρειών EUROGAS στην Ευρώπη και σήμερα Σύμβουλος του Αρχηγού της Αξιωματικής Αντιπολίτευσης και Προέδρου του ΣΥΡΙΖΑ-ΠΣ. «Ο υποθαλάσσιος αγωγός East Med είναι ένα σχεδιαζόμενος αγωγός που φιλοδοξεί να μεταφέρει τα ευρήματα από τα κοιτάσματα φυσικού αερίου της Ανατολικής Μεσογείου (μεταξύ Κύπρου και Ισραήλ) στην Ευρώπη υποθαλάσσια δια μέσου της Ελλάδος. Μόλις προχθές οι ΗΠΑ ενημέρωσαν την Ελληνική Κυβέρνηση ότι δεν υποστηρίζουν το πρότζεκτ γιατί κατλα την γνώμη τους αποτελεί “πηγή έντασης στην Μεσογειο”, υιοθετώντας ουσιαστικά τις θέσεις της Τουρκίας. Είτε η Ελληνική Κυβέρνηση αιφνιδιάστηκε, είτε γνώριζε τις επιφυλάξεις και δεν διαχειρίστηκε το ζήτημα. Ό,τι απ’ τα δύο συμβαίνει, η εξέλιξη αυτή πρέπει να μας προβληματίσει σοβαρά για τη διορατικότητα και τα αντανακλαστικά μας», σημειώνει ο κ. Φαραντούρης.\n«Το non-paper, με το οποίο αίρεται η στήριξη των ΗΠΑ στον East Med, έρχεται πριν ακόμη καλά-καλά στεγνώσει το μελάνι της πρόσφατης αναθεώρησης της Ελληνο-αμερικανικής αμυντικής Συμφωνίας, η οποία αντικαθιστά την ετήσια με επ’ αόριστον ανανέωση και προβλέπει την παραχώρηση εγκαταστάσεων στην Αλεξανδρούπολη στις αμερικανικές δυνάμεις, στην πρώτη γραμμή του θεάτρου εξελίξεων στη Μαύρη Θάλασσα. Σε αυτό ακριβώς το πλαίσιο, η Ελληνική Κυβέρνηση διατυμπάνιζε ότι οι ελληνοαμερικανικές σχέσεις βρίσκονται στο «υψηλότερο επίπεδο». Όπως σημειώνει ο κ. Φαραντούρης: «Η εγκατάλειψη του East Med για οποιουσδήποτε λόγους (περιβαλλοντικούς, οικονομικούς, τεχνικούς, γεωστρατηγικούς), θα έπρεπε τουλάχιστον να συνοδεύεται από συγκεκριμένα ανταλλάγματα. Σήμερα εμφανιζόμαστε να τρέχουμε πίσω απ΄ τις εξελίξεις. Έχω εδώ και αρκετούς μήνες εκφράσει σε δημόσιες τοποθετήσεις μου τον προβληματισμό μου για τον βαθμό προετοιμασίας και τη στρατηγική της χώρας μας στη διαχείριση κρίσιμων θεμάτων που αφορούν την ενεργειακή πολιτική και τις εξωτερικές σχέσεις. Διαπιστώνω μία αδυναμία διορατικότητας των δυσμενών εξελίξεων και ταυτόχρονα μία αδυναμία κεφαλαιοποίησης των ευνοϊκών συγκυριών».


Το δωμάτιο της Μάνιας και του Θάνου-Ραφαήλ - Eimaimama.gr\nΧαιρετώ τις καταπληκτικές μανούλες και όχι μόνο!\nΕίμαι και εγώ μαμά δυο υπέροχων παιδιών, της Μάνιας και του Θάνου-Ραφαήλ.\nΣας στέλνω κάποιες φωτογραφίες από το δωμάτιο που διακόσμησα με ζεστασιά και αγάπη, όπως αρμόζει σε κάθε μανούλα.\nΤα μικρά μου μοιράζονται το ίδιο δωμάτιο, όπως πολλά άλλα αδελφάκια φαντάζομαι. Όμως, υπάρχει ένας επιπλέον βαθμός δυσκολίας πιστεύω ως προς τη διακόσμηση όταντα αδέρφια είναι διαφορετικού φύλου, για να μη μείνει κανένα παραπονεμένο.\nΈτσι και εγώ διαχώρισα το δωμάτιο ανάλογα με το φύλο του παιδιού και έβαλα ουδέτερα χρώματα στον έναν τοίχο, στις κουρτίνες και τις ντουλάπες τους, στις οποίες κόλλησα τους αντίστοιχους ήρωες για αγόρια και κορίτσια.\nΣτη μέση του δωματίου ο χώρος για παιχνίδι, όπως και στο υπόλοιπο σπίτι εδώ που τα λέμε.\nΛεπτομέρεια, οι υπέρηχοι των δυο μικρών μου σε κορνίζα του τοίχου….\nΕλπίζω να σας έδωσα κάποιες ιδέες για τα δικά σας μικρούλια\nmaria Ιούνιος 14, 05:56\nΓλυκιά μου συμφοιτητριούλα το δωμάτιο των μικρών σου ζουζουνιών είναι τέλειο. Το πιο σημαντικό είναι πως φτιάχτηκε με αγάπη!!!! Να είναι γερά και ευτυχισμένα τα ζουζούνια σου!!!


Το Αιγαίο της Mίχο Καγιόκα - Ειδήσεις - νέα - Το Βήμα Online\nΤο Αιγαίο της Mίχο Καγιόκα\nΗ γιαπωνέζα φωτογράφος με τη μοναδική προσέγγιση βρέθηκε στις Κυκλάδες για να αποτυπώσει τα τοπία τους σε στιγμιότυπα τα οποία ταξιδεύουν διαδικτυακά στη νέα της έκθεση στο Παρίσι\nΑπό κάθε γωνιά του πλανήτη είχαν ταξιδέψει όσοι συμμετείχαν στο εργαστήρι φωτογραφίας της Μίχο Καγιόκα στη Σαντορίνη με τίτλο «Κύματα». Πηγή έμπνευσης στάθηκε για τη φωτογράφο το βιβλίο του Γιούκιο Μισίμα «Ο ήχος των κυμάτων», μια ερωτική ιστορία μεταξύ δύο νέων σε ένα γραφικό ψαροχώρι, που θυμίζει το «Δάφνις και Χλόη». «Ξέρετε, ο Μίσιμα είχε επισκεφθεί την Ελλάδα και τα Βαλκάνια. Τον είχε γοητεύσει το πνεύμα της αρχαιότητας, όπως και οι ανθρώπινοι θεοί της, με τα πάθη και τα συναισθήματά τους. Εξάλλου, αντίστοιχες θεότητες υπήρχαν και στην Ιαπωνία» μας εξηγεί η Μίχο Καγιόκα.\nΗ εισαγωγή στο εργαστήρι που πραγματοποιήθηκε στο Ακρωτήρι της Σαντορίνης, στον χώρο πολιτισμού The Palm Tree Worκshops Space, σε συνεργασία με το Art Foto Mode-International Photography Workshops του Μάικλ Γκριβ, δεν θα μπορούσε παρά να ξεκινήσει με μια παραδοσιακή τελετή τσαγιού. Εξάλλου σχετιζόταν με τον πυρήνα του εργαστηρίου, την αναζήτηση της πραγματικής ομορφιάς. Οπως αναφέρει και ο Κακούζο Οκάκουρα στο «Βιβλίο του τσαγιού»: «Είναι απαραίτητο να λατρεύουμε το ατελές σαν μια τρυφερή προσπάθεια να επιτύχουμε κάτι δυνατό μέσα σε αυτό το αδύνατο πράγμα που ονομάζουμε ζωή». Με έμφυτη ευγένεια και οικονομία στις λέξεις, η Μίχο συντόνισε για πέντε ημέρες το project, ζητούμενο του οποίου ήταν να αναζητήσουν οι φωτογράφοι την ομορφιά του ατελούς στο νησί. «Η Σαντορίνη κατά μία έννοια μοιάζει με το Κιότο, όπου πλέον ζω μόνιμα. Eίναι αμφότερα σχεδόν εξωπραγματικά όμορφα. Και τα δύο όμως προσπαθώντας να αντεπεξέλθουν στις προσδοκίες των τουριστών καταλήγουν να αλλοιώνουν το φυσικό τοπίο τους» σχολιάζει και προσθέτει: «Μάλιστα, τώρα με την πανδημία είχα την ευκαιρία για πρώτη φορά μετά από πολύ καιρό να δω την πόλη μου με καινούργιο βλέμμα. Χωρίς προθεσμίες στη δουλειά και χωρίς τουρίστες, περπατούσα και φωτογράφιζα το τοπίο καθώς άλλαζε με τις εποχές».\nΕντονη ποιητικότητα και αφαιρετικότητα χαρακτηρίζουν τις εικόνες της που γεννιούνται στον σκοτεινό θάλαμο και όχι τη στιγμή της λήψης. Στον σκοτεινό θάλαμο θα επιλέξει τα στοιχεία που την ενδιαφέρουν και έπειτα θα επεξεργαστεί με τέτοιον τρόπο τα υλικά της ώστε να τα αναδείξει. Στοιχεία που μπαίνουν σιγά-σιγά στη σειρά σαν λέξεις σε χαϊκού. Τα έργα της πάντοτε αναπνέουν, τα κενά χρησιμοποιούνται στη σκηνοθεσία της σύνθεσης.\n«Ενας καθηγητής μας στο Πανεπιστήμιο (σ.σ.: σπούδασε αρχικά ζωγραφική στο San Francisco Art Institute) επέμενε κάθε φορά να γεμίζω τον κενό χώρο που άφηνα στα ζωγραφικά έργα μου. Ομως εγώ είχα ανάγκη αυτά τα κενά» σημειώνει σχετικά με το στοιχείο της αφαίρεσης στο έργο της. Σύγκρουση της Δύσης με την Ανατολή; «Δεν ξέρω αν δεν γινόταν κατανοητό. Πάντως η αλήθεια είναι πως έπρεπε να ζήσω στην άλλη άκρη του πλανήτη, στην Αμερική και στον Καναδά, για να οδηγηθώ σε ένα εσωτερικό ταξίδι, να διαβάσω πολύ για τον ιαπωνικό πολιτισμό και την Τέχνη για να συνειδητοποιήσω πόσο βαθιά με έχει επηρεάσει η κουλτούρα της πατρίδας μου» απαντά η φωτογράφος.\n«Η φύση είναι ο μεγάλος δάσκαλος»\nΗ Μίχο γεννήθηκε σε ένα μικρό χωριό στην περιοχή Οκαγιάμα που βρίσκεται ανάμεσα στη Χιροσίμα και στο Κόμπε. «Θυμάμαι πως το μόνο που είχα ήταν η φύση. Τα βουνά, το ποτάμι, την πρωινή ομίχλη και την υγρασία που πότιζε το τοπίο» διηγείται η Μίχο, «όμως η φύση είναι ο σπουδαιότερος δάσκαλος τέχνης». Οι πρόγονοί της ήταν ξυλουργοί. Είχαν φτιάξει με τα χέρια τους την οικογενειακή οικία. Ο παππούς της Μίχο αγαπούσε πολύ τις αντίκες, έτσι το σπίτι έκρυβε μέσα του μικρούς θησαυρούς που διαμόρφωσαν την αισθητική της. Μάλιστα, η οικογένεια κάλεσε κάποτε έναν ζωγράφο να διακοσμήσει την εσωτερική, συρόμενη πόρτα. Εμεινε στο σπίτι τους επί ημέρες ώσπου να ολοκληρώσει το έργο του, μια υπέροχη παράσταση με πουλιά. Εργο που θα φωτογράφιζε δεκαετίες μετά η ίδια η Μίχο.\nΠαρότι σπούδασε και εκείνη ζωγραφική στις ΗΠΑ και στον Καναδά, ήταν τελικά η φωτογραφία που την απελευθέρωσε. Επιστρέφοντας όμως στην Ιαπωνία, σε νεαρή ακόμα ηλικία, αποφάσισε να ασχοληθεί με τη δημοσιογραφία, αναζητώντας εμπειρίες και ερεθίσματα. Ωστόσο δεν έπαψε ποτέ να φωτογραφίζει. Τελικά έμελλε να είναι ο σεισμός του 2011 και η καταστροφή στη Φουκουσίμα που την οδήγησαν στην απόφαση να αφοσιωθεί στην τέχνη. «Θυμάμαι πως στο πλαίσιο του ρεπορτάζ έκανα συνεντεύξεις και δάκρυζα με τις ιστορίες των ανθρώπων. Και όχι μόνο. Κάποια στιγμή μάθαμε πως στην περιοχή εκείνη ζούσαν παγώνια που έμειναν πίσω όταν οι άνθρωποι εγκατέλειψαν την περιοχή. Πανέμορφα παγώνια που περπατούσαν περήφανα στο πουθενά, χωρίς να γνωρίζουν τι έχει συμβεί. Ηταν συγκλονιστικό όταν τα βρήκαμε» εξηγεί η Μίχο. Πώς έχει συμβάλει άραγε η δημοσιογραφική της πορεία στην τέχνη της; «Οπως στη δημοσιογραφία, έτσι και στην τέχνη δεν ήθελα να δίνω εγώ την απάντηση. Σε κάθε θέμα μου προσπαθούσα να φωτίζω διαφορετικές οπτικές και γνώμες. Τηρουμένων των αναλογιών, και στις εικόνες μου δεν θέλω να υποδεικνύω εγώ την ερμηνεία, θέλω ο θεατής να βρίσκει τη δική του» μας απαντά.\nΑρωμα Ελλάδας στο Παρίσι\n«Ανοίγεις τα μάτια σου μες στη θάλασσα;» είναι ο τίτλος της νέας έκθεσης της Μίχο Καγιόκα στο Παρίσι που συμπεριλαμβάνει εικόνες και από την Ελλάδα. Ο τίτλος προέκυψε από τις βουτιές της στο Αιγαίο. «Είχα πολλά χρόνια να κολυμπήσω και είχα σχεδόν ξεχάσει πώς νιώθεις. Κάποια στιγμή άνοιξα τα μάτια μου μέσα στο νερό και βέβαια έτσουξαν» σημειώνει η ίδια στο εισαγωγικό σημείωμα της έκθεσης. «Πιστεύω ότι η μέθοδος που ακολουθώ στη φωτογραφία είναι η ίδια που ακολούθησα και μέσα στο νερό: δεν μπορώ εκ πρώτης να δω καθαρά, αλλά διακρίνω κάτι. Ο πόνος που αισθάνθηκα μπορεί να λειτουργήσει και ως μεταφορά για τη φωτογραφία. Γιατί για να μπορέσεις να φωτογραφίσεις θα πρέπει να επιτρέψεις στον εαυτό σου να είναι ευάλωτος».\nΣτο πλαίσιο της έκθεσης θα παρουσιαστούν εικόνες από προηγούμενες δουλειές της – όπως οι «As it Is», «And, Where Did the Peacocks Go?», «So it Goes», «Tanzaku» – μαζί με ενότητες που συνέθεσε το 2020 («The Blue Bird», «The Red Fish» και «Goat Shit Floating on Water»). Ανάμεσά τους και εικόνες από τη Σαντορίνη, τη Νάξο και την Ανάφη που επισκέφθηκε εφέτος το καλοκαίρι η δημιουργός. Στον χώρο όπου θα φιλοξενούνται τα έργα θα ακούγονται από τα ηχεία ποιήματα που διαβάζουν παιδιά, ενώ θα διαχέεται και ένα άρωμα που δημιουργήθηκε αποκλειστικά για την περίσταση σε συνεργασία με αρωματοποιό. «Δεν μου αρέσουν τα στεγανά στον χώρο της τέχνης» εξηγεί η Μίχο, «θέλω τα έργα μου να αποτελούν μια συνολική εμπειρία».\nΚρήτη – κορωνοϊός : «Έσβησε» σε λίγες ώρες 42χρονος στην Κρήτη από κορωνοϊό – Η τελευταία ανάρτησή του\nΟι συγγενείς θυμάτων της 17 Νοέμβρη για τους υπερασπιστές Κουφοντίνα | 28.02.2021 - 11:58


Η συγκλονιστική υπόθεση της τελευταίας εκτέλεσης στην Ελλάδα | MYGREEK.info\nΕκρηξη που ισοδυναμούσε με 100 τόνους ΤΝΤ προκάλεσε ο μετεωρίτης που έπεσε στην θάλασσα νότια της Κύπρου 24 Jan, 2020\nΓιατί oι πιστοί ανάβουν καντήλι στο σπίτι τους; 24 Jan, 2020\nΤο υπουργείο Μετανάστευσης και Ασύλου θα στεγαστεί στο κτίριο Κεράνη 23 Jan, 2020\nΟι σημερινοί υποψήφιοι έφεδροι αξιωματικοί πεζικού της ΣΕΑΠ Ηρακλείου πιθανότατα να εξασκούνται στο ίδιο πεδίο βολής στον οποίο έπεφτε νεκρός πριν από 45 χρόνια ο τελευταίος Έλληνας που εκτελέστηκε ενώ είχε καταδικαστεί σε θάνατο.\nΛεγόταν Βασίλης Λυμπέρης και το έγκλημά του είχε σοκάρει τους πάντες εκείνη την εποχή. Με τη βοήθεια τριών συνεργών του έβαλε φωτιά κι έκαψε ζωντανά τα μέλη της οικογένειάς του. Την πεθερά του (που όπως υποστήριξε ήταν ο βασικός στόχος του), την σε διάσταση σύζυγό του και τα παιδιά του. Την κόρη του που ήταν 2,5 ετών και τον μόλις ενός έτους γιο του…\nΤο πρωτόγνωρο για τα ελληνικά δεδομένα έγκλημα συνέβη τα ξημερώματα της 5ης Ιανουαρίου του 1972 στο Χαλάνδρι. Τον Μάιο του ίδιου έτους το δικαστήριο τον καταδίκασε τετράκις εις θάνατο. Μια καταδίκη για κάθε ένα από τα θύματα. Και τον Αύγουστο, στην περιοχή Δύο Αοράκια του Ηρακλείου (που τώρα πια την έχουμε συνδέσει με το κλειστό γήπεδο μπάσκετ), εκτελέστηκε. Όπως προέβλεπαν οι νόμοι καθώς η θανατική ποινή βρισκόταν ακόμη σε ισχύ. Ήταν ο τελευταίος των τελευταίων και με το δικό του αίμα σφραγίστηκε οριστικά (;) η περίοδος που θεωρείτο νόμιμο ένα κράτος να σκοτώνει ως τιμωρία τους πολίτες του.\nΗ θανατική ποινή δια τυφεκισμού προϋποθέτει εθελοντές. Δώδεκα για την ακρίβεια. Ο διοικητής της ΣΕΑΠ απευθύνθηκε στους στρατιώτες του Λόχου Διοικήσεως, περιγράφοντας με γλαφυρότητα τα εγκλήματα του Λυμπέρη. Δεν χρειαζόταν ιδιαίτερη προσπάθεια για να τους πείσει. Ο τότε 27χρονος εγκληματίας από καιρό έψαχνε να βρει έναν τρόπο να εκδικηθεί την πεθερά του, την οποία κατηγορούσε για τα προβλήματα του γάμου του. Μαζί με άλλα τρία άτομα, σχεδόν 8 μήνες νωρίτερα, πήγε τα ξημερώματα στο σπίτι που ζούσε μαζί με τη σύζυγο και τα παιδιά τους. Κρατούσαν 3 μπιτόνια βενζίνη, ενώ από ένα περίπτερο αγόρασαν σπίρτα. Πρώτα έβαλε φωτιά στο δωμάτιο της πεθεράς του.\nΗ γυναίκα του ξύπνησε και προσπάθησε να αμυνθεί. Την πέταξε στις φλόγες και κλείδωσε την πόρτα πίσω του. Το αλκοόλ που είχε καταναλώσει με τους συνεργούς του τον έκανε να «λησμονήσει» ότι στο ίδιο σπίτι κοιμόνταν και δύο μικρά παιδιά. Τα παιδιά του που κάηκαν ζωντανά…\nΗ χαριστική βολή και ο επιλοχίας που σάλεψε\nΠερίπου 6 μήνες αργότερα ο επιλοχίας θα απαλλαγεί των καθηκόντων του από τον διοικητή της ΣΕΑΠ. Όλο αυτό το διάστημα είχε μετατραπεί σε σκιά του παλιού εαυτού του. Ένας άντρας με στολή που είχε γίνει αγρίμι που μονολογούσε πως εκείνος ήταν που τον σκότωσε. Ένα βάρος που θα κουβάλαγε για το υπόλοιπο της ζωής του και δίνει και μια κάποια απάντηση στους υποστηρικτές της αναγκαιότητας της θανατικής ποινής. Πολλοί είναι εκείνοι που την υποστηρίζουν. Δύσκολο είναι όμως να βρεις αυτούς που θα την κάνουν πράξη…\nΘα μπορούσε να είναι ο πρωταγωνιστής της ιστορίας, αλλά τελικά η φιλευσπλαχνία ενός χουντικού τον έκανε μια υποσημείωση. Με αυτόν τον τρόπο απέφυγε όλα τα παράδοξα μιας εκτέλεσης. Όπως η αναγκαιότητα να εξεταστεί ο θανατοποινίτης από γιατρό πριν τουφεκιστεί, αφού πρέπει να είναι υγιής. Ή το να αφαιρείται μια ζωή τα ξημερώματα, μόλις χαράξει, για να δει μια τελευταία ανατολή. Σε αντίθεση με τον Λυμπέρη, κανείς δεν του έκλεισε τα μάτια με λευκό μαντίλι για να μην αντικρίσει τον ερχομό του θανάτου. Έζησε και πήρε μια δεύτερη ευκαιρία. Μακάρι να μην την πέταξε και με το παράδειγμά του να δικαίωσε όσους πιστεύουν σ’ αυτές.


Κήπος και αρμονία PROJECT Α' ΛΥΚΕΙΟΥ. Υπεύθυνη Προγράμματος: Κα Κατσιβέλου - PDF\nΚήπος και αρμονία PROJECT Α' ΛΥΚΕΙΟΥ. Υπεύθυνη Προγράμματος: Κα Κατσιβέλου\nDownload "Κήπος και αρμονία PROJECT Α' ΛΥΚΕΙΟΥ. Υπεύθυνη Προγράμματος: Κα Κατσιβέλου"\n1 Κήπος και αρμονία PROJECT Α' ΛΥΚΕΙΟΥ Υπεύθυνη Προγράμματος: Κα Κατσιβέλου\n2 Λίγα λόγια Μέσα στο άγχος των σχολικών μαθημάτων και εξετάσεων, η ενασχόληση με τον κήπο θα ήταν η τελευταία δραστηριότητα ηρεμίας και χαλάρωσης που θα σκεφτόταν κάποιος. Κι όμως, υπάρχουν πολλοί λόγοι για να είναι ο κήπος η πρώτη τους επολογή. Στο πρότζεκτ αυτό θα μιλήσουμε για διάφορα είδη φυτών, τις ευεργετικές τους ιδιότητες, ψυχολογική τους επιδραση στον άνθρωπο, νέους τρόπους καλλιέργειας και πολλές συμβουλές. Ελπίζουμε να το απολαύσετε...!!\n3 Φυτά καλλωπιστικά, λαχανικά, καλλιέργεια, εξέλιξη, ασθένειες και βιολογικά προϊόντα Η ομάδα μας ασχολήθηκε με τη μελέτη διάφορων φυτών (καλλωπιστικά και φυτά) και βιολογικών προϊόντων. Ακόμη, μελετήσαμε την εξέλιξη και τις ασθένειες των φυτών.\n4 Λαχανικά και ταξινόμηση Ο όρος λαχανικά αναφέρεται στο νωπό φαγώσιμο τμήμα ενός φυτού που προορίζεται για κατανάλωση. Ορισμένα από αυτά μπορούν να καταναλωθούν ωμά και μερικά πρέπει να είναι μαγειρεμένα. Έχουν μεγάλη ποσότητα σε νερό και λιγότερη πρωτεϊνη. Η ταξινόμησή τους βασίζεται στο τμήμα φυτού που μπορεί να φαγωθεί: Ρίζα (πχ. Καρότο), κόνδυλος (πχ. Πατάτα), φύλλα (πχ. Μαρούλι), βολβός (πχ. Κρεμμύδι).\n5 Ποια είναι τα αναρριχώμενα φυτά και αν χρειάζονται ιδιαίτερη φροντίδα: Τα πιο συνηθισμένα είδη αναρριχώμενων φυτών είναι ο κισσός, η πασιφλόρα ή ρολογιά, το αγίο κλήμα, ο Δόλιχος, η βουκαμβίλια, το πολυγόνο ακόμη και τα μπιγόνια. Δεν χρειάζονται ιδιαίτερη φροντίδα αλλά απαιτούν άφθονο νερό και καλή αποστράγγιση όπως όλα τα φυτά. Πότε είναι η καλύτερη ώρα για να ποτίσουμε τα φυτά μας: Δεν υπάρχει κάποια συγκεκριμένη ποσότητα και μέρα που θα πρέπει να γίνεται το πότισμα. Κάθε φυτό έχει τις δικές του ανάγκες. Η καλύτερη ώρα ποτίσματος είναι 5 με 10 το πρωί, όταν ο ήλιος δεν είναι δυνατός, η θερμοκρασία δροσερή και ο άνεμος ισχυρός.\n6 Με ποιον τρόπο επιτυγχάνεται καλή αποστράγγιση: Μια καλή συμβουλή είναι να βάλετε βοτσαλάκια μέσα στη γλάστρα. Ποια φυτά καθαρίζουν τον αέρα στο σπίτι μας: Η ορχιδέα, η φτέρη, οι κάκτοι, τα χρυσάνθεμα, η αλόη βέρα, ο φίκος, ο κρίνος, η δράκαινα και ο κισσός. Ποιες είναι οι αρρώστιες των φυτών: Είναι η μελίγκρα, ο περονόσπορος, το ω'ι'δίο κτλ. Έξυπνοι τρόποι καταπολέμησης εντόμων και ασθενειών: Σαπούνι, μπύρα, τσιγάρα (σε δοχείο με νερό με λίγο σαπούνι και ραντίζουμε το φυτό), ο καφές.\n7 Τι επιδιώκουν τα φυτοφάρμακα: Τον αφανισμό πολλών ειδών εντόμων Την μετάλλαξη κάποιων φυτών σε ανθεκτικότερα Παρενέργειες: Η δηλητηρίαση του καλλιεργήσιμου εδάφους Η δηλητηρίαση του υδροφόρου ορίζοντα Η δηλητηρίαση του ανθρώπινου οργανισμού (άμεσα ή έμμεσα) Η δηλητηρίαση πτηνών και εντόμων που έρχονται σε επαφή με την περιοχή που ψεκάστηκε\n8 Βιολογικά προϊόντα Είναι το αποτέλεσμα της πιστοποιημένης βιολογικής γεωργίας. Τα βιολογικά προϊόντα είναι ολόφρεσκα, ιδιαίτερα γευστικά και αρωματικά, χωρίς τεχνητά χρώματα, αρώματα, λιπάσματα, παρασιτοκτόνα και τοξικά φυτοφάρμακα. 6 λόγοι για να προτιμήσεις βιολογικά προϊόντα: Αποτελούν καθαρή τροφή, χωρίς υπολείμματα φυτοφαρμάκων Έχουν υψηλή διατροφική αξία Έχουν γεύση πραγματική και γεμάτη, αφού συλλέγονται όταν είναι ώριμα\n9 Είναι πάντα φρέσκα, αφού συλλέγονται και πωλούνται μόνο στην εποχή τους και δε χρησιμοποιούνται συντηρητικά για τη διατήρησή τους Περιέχουν 40% περισσότερα αντιοξειδωτικά με αποτέλεσμα να προστατεύουν τον οργανισμό από την εκδήλωση ασθενειών Ως καταναλωτής συμβάλλεις στην προστασία του περιβάλλοντος, γιατί στηρίζεις την παραγωγή προϊόντων χωρίς φυτοφάρμακα και λιπάσματα, που δηλητηριάζουν τα νερά, το έδαφος, τα ωφέλημα έντομα και τα πουλιά.\n10 Στην ετικέτα του προϊόντος θα πρέπει να φαίνονται τουλάχιστον οι εξής ενδείξεις: Η εμπορική ονομασία του προϊόντος και το στάδιο πιστοποίησής του Τ ασυστατικά του προϊόντος και αν αυτά έχουν παραχθεί με βιολογικές μεθόδους. Συνήθως, τα βιολογικά συστατικά κάθε προϊόντος με αστερίσκο (*), ο οποίος παραπέμπει στη φράση προϊόν βιολογικής γεωργίας.\n11 Τα 5 φυτά που μειώνουν τον κίνδυνο εμφάνισης διαβήτη: Αλόη: Είναι ένα από τα πιο γνωστά βότανα για την πρόληψη και θεραπεία πολλών ασθενειών, μία εκ των οποίων είναι ο διαβήτης. Ιατρικές έρευνες έχουν δείξει ότι η χορήγηση αλόης μειώνει τα επίπεδα γλυκόζης στους διαβητικούς. Κανέλα: Μία κουταλία κανέλα την ημέρα μπορεί να ελλατώσει τα επίπεδα του σακχάρου σε όσους πάσχουν από διαβήτη. Πρέπει να καταναλώνεται σε ελεγχόμενες δόσεις διότι η δράση της μπορεί να επηρεάσει την αποτελεσματικότητα της φαρμακευτικής αγωγής.\n12 Βρώμη Ξηροί καρποί: Περιέχουν ακόρεστες λιπαρές ουσίες που βελτιώνουν τον μεταβολισμό της γλυκόζης και βοηθούν στη δράση της ινσουλίνης. Έρευνα έδειξε ότι η κατανάλωση 30 γραμμαρίων ξηρών καρπών 5 φορές την εβδομάδα, έχει 27% πιθανότητες να παρουσιάσουν διαβήτη.\n13 Θερμοκήπια: ένας καινούργιος τρόπος καλλιέργειας και παραγωγής Η ομάδα μας ασχολήθηκε αποκλειστικά με τα θερμοκήπια, τις κατηγορίες του, τη χρήση τους και την περιγραφή τους.\n14 Γενικά Το θερμοκήπιο είναι στεγασμένος και περιφραγμένος χώρος, που έχει σκοπό του να προφυλάξει τα φυτά από το κρύο του χειμώνα. Μπορεί να είναι κατασκευασμένο σε μόνιμους σιδερένιους σκελετούς από γυαλί ή πλαστικό. Η κατασκευή του εξαρτάται από τις κλιματολογικές συνθήκες. Στις βόρειες χώρες έχει βαριές κατασκευές και πολλές φορές αποτελείται από διπλά τζάμια και διπλή οροφή. Στις νότιες περιοχές της Ελλάδας, οι κατασκευές είναι ελαφριές, από πλαστικό πάνω σε ξύλινο σκελετό, χωρίς να θερμαίνεται.\n15 Το θερμοκήπιο αποτελεί ένα εργαλείο παραγωγής τροφίμων και καλλωπιστικών φυτών, στόχος του επομένως πρέπει να είναι η παραγωγή προϊόντων στην καλύτερη δυνατή θερμοκηπιακή κατάσταση, να αξιοποιεί στο μεγαλύτερο δυνατό βαθμό το κλίμα της περιοχής με το σωστό σχεδιασμό και εξοπλισμό. Η ιδανική τοποθεσία για την τοποθέτησή του είναι αυτή με υψηλή ηλιακή ακτινοβολία το χειμώνα, μέτριες χειμερινές θερμοκρασίες, χαμηλή υγρασία και θερμοκρασία το καλοκαίρι και εύκολη πρόσβαση στις αγορές. Η ύπαρξη καλής ποιότητας νερού είναι σημαντικός παράγοντας επιτυχίας. Η διαθεσιμότητα ανανεώσιμης πηγής ενέργειας στην περιοχή είναι πλεονέκτημα.\n16 Στα θερμοκήπια καλλιεργούνται φυτά κατα τη διάρκεια του χειμώνα, που δεν είναι δυνατό να ευδοκιμήσουν στον ανοιχτό χώρο, π.χ. Ντομάτες, μελιτζάνες, κολοκύθια κτλ. Ακόμα στα θερμοκήπια καλλιεργούνται και λουλούδια που ευδοκιμούν μόνο το καλοκαίρι ή που ανήκουν σε τροπικές χώρες, όπως οι ορχιδέες, που απαιτούν θερμοκρασία πάνω από 28 βαθμούς κελσίου και μεγάλη υγρασία.\n17 Τύποι θερμοκηπίων Διακρίνουμε τα θερμοκήπια βάση των υλικών κατασκευής τους, δηλαδή σε: Πλαστικά, τα οποία μπορεί να περιέχουν πολυαιθυλένιο ή τοιχώματα από πολυαντρακικό. Γυάλινα υψηλής τεχνολογίας, των οποίων η συχνή τους παραγωγή είναι λαχανικά ή λουλούδια. Επίσης, είναι γεμάτα από διαφορετικό εξοπλισμό π.χ. Εγκαταστάσεις διαλογής, θέρμανσης, ψύξης και φωτισμού και μπορεί να ελέγχονται αυτόματα από έναν υπολογιστή.\n18 Ευεργετική επίδραση και θεραπεία των βοτάνων στον άνθρωπο. Συναισθηματικοί δεσμοί με τον κήπο μας. Στην ομάδα μας γνωρίσαμε τα πιο γνωστά βότανα και τις επιδράσεις που έχουν στον οργανισμό μας. Επίσης, μάθαμε από ανθρώπους που ασχολούνται πως αισθάνεσαι κοντά στον κήπο.\n19 Ορισμός και χρήση Βότανο ονομάζεται κάθε φυτό που χρησιμοποιείται στην ιατρική ή ως συστατικό τροφής ή ποτού. Προσφέρουν τροφή, οξυγόνο, άρωμα, ομορφιά και υγεία. Η φύση είναι το μεγαλύτερο φαρμακείο, διότι η χλωρίδα της είναι ένας τρόπος θεραπείας. Βότανα χρησιμοποιούμε σε προβλήματα δερματικά, νευρικά, μυοσκελετικά, ουροποιητικά ακόμα στο άσθμα και τη δυσπεψία. Τα χρησιμοποιούμε ως αφέψημα, εκχύλισμα, χυμό, σιρόπι, κομπρέσες, αλοιφή, λάδι και σκόνη\n20 Συλλογή βοτάνων Γίνεται όταν το φυτό είναι στο κατάλληλο βιολογικό στάδιο, ώστε τα δραστικά συστατικά του να βρίσκονται στο μεγαλύτερο δυνατό όριό τους. Τα φύλλα δεν πρέπει ποτέ να ξεριζώνονται! Στόχοι συλλογής: Οικονομικοί Θεραπευτικοί Οικολογικοί\n21 Πότε και πώς γίνεται το μάζεμα; Ρίζες: Τις μαζεύουμε το φθινόπωρο και την άνοιξη, απομακρύνοντας το χώμα και στεγνώνοντας τες. Φλούδες: Συλλέγονται την άνοιξη ή το φθινόπωρο. Ξύλο: Καλύτερη εποχή ο χειμώνας. Φύλλα: Μόνο όταν μπουμπουκιάσει το φυτό. Άνθη: Όταν αρχίσουν να ανοίγουν, τα κόβουμε, τα πλένουμε, τα στραγγίζουμε και τα δένουμε χαλαρά σε ματσάκια.\n22 Παράγοντες επιρροής καλλιέργειας Το κλίμα Το υψόμετρο Η σύσταση του εδάφους\n23 Παραδοσιακά βότανα με θεραπευτικές αντικαρκινικές ιδιότητες Γάλιο (κολλιτσίδα): Φυτρώνει παντού, κολλάει στα διπλανά φυτά και τα ρούχα. Είναι άοσμο αλλά έχει γεύση υπόπικρη. Το αφέψημά του αποτοξινώνει το ήπαρ, το πάγκρεας, τη σπλήνα και τα νεφρά. Βοηθά σε καρκίνο του λεμφικού συστήματος. Δράσεις: λεμφωτονικό, διουρητικό, τονωτικό αντενεοπλασματικό, αντιφλεγμονώδες. Κολχικόν-αγριόκρινος, χιονίστρα ή σπασόχορτο: Είναι τοξικό και δηλητηριώδες. Ο βολβός έχει αηδή οσμή. Εμφανίζει θεραπευτικές ενδείξεις σε εξελκώμενους καρκίνους και σκληρούς καρκίνους του μαστού.\n24 Επίσης χρησιμοποιείται για αντιαρθρητικό, αντιφλεγμονώδες, κατά του ουρικού οξέως, σαν κυτταροστατικό στη θεραπεία της λευχαιμίας και του καρκίνου. Νάρκισσος: Καλλιεργείται ως κοσμητικό για τα ωραία και εύοσμα άνθη τους. Περιέχει γαλανθαμίνη που θεραπεύει την άνοια. Σχοινόπρασο: Είναι το μικρότερο είδος κρεμμυδιού που καλλιεργείται για τα φύλλα του, Καταναλώνεται ως σαλατικό, είναι πλούσιο σε σίδηρο και βοηθά στην αναιμία, ρίχνει την πίεση και βοηθά στην πέψη. Είναι ευκολοχώνευτο και ανθεκτικό σε χαμηλές θερμοκρασίες.\n25 Αποσμητικά βότανα Το πιο γνωστό αποσμητικό βότανο είναι η κανέλα. Έχει ευχάριστη οσμή στο δέρμα και η κατανάλωσή της γίνεται σε μορφή ροφήματος με μια πρέζα κανέλα σε βραστό νερό για 5' ή σε φρουτα, σε μικρές ποσότητες. Βότανα και θρησκεία: Κυριακή των Βαίων: Όλες οι εκκλησίες στολίζονται με κλαδιά δάφνης, τα βάγια. Μετά τη λειτουργία, οι νοικοκυρές τα παίρνουν και τα φυλάνε στα εικονίσματα των σπιτιών τους.\n26 Συναισθήματα με τον κήπο (από προφορική συνέντευξη) Ο κήπος βοηθά στην κοινωνικοποίηση του ατόμου και προκαλεί έντονα συναισθήματα. Γίνεται υπεύθυνος, ενδιαφέρεται για την οικολογία και φροντίζει για ένα υγιεινό και καθαρό μέρος. Τονώνονται οι αισθήσεις του, αποκτά θετική ενέργεια, εκτονώνεται και βρίσκει συντροφια, αγαλίαση και ζωντάνια κοντά στα φυτά. Όταν μαραζώνουν τα φυτά, μαραζώνει και αυτός ο ίδιος. Ο κήπος γεμίζει ένα κενό και σε κάνει να ανησυχείς για τη σωστή φροντίδα ενός ζωντανού οργανισμού.\n27 Επίδραση του πράσινου στον ψυχισμό του ανθρώπου. Πώς μπορούμε να φτιάξουμε το δικό μας κήπο; Η ομάδα ασχολήθηκε με τον εσωτερικό κόσμο του ανθρώπου και αναζήτησε ιδέες για το πώς να δημιουργήσουμε τον δικό μας κήπο.\n28 Από την ψυχολογία των φυτών στην ψυχολογία του ατόμου Στα αρχαία χρόνια, για να κόψει κάποιος από το δάσος ένα δέντρο, έπρεπε να ζητήσει πρώτα συγγνώμη από το πνεύμα του δάσους. Σήμερα, καταλαβαίνουμε αυτό τον μύθο,γιατί ξέρουμε πως τα φυτά είναι ζωντανοί οργανισμοί. Έχει παρατηρηθεί πως στα φυτά διαφοροποιείται ο τρόπος ανάπτυξης τους, η ευρωστία τους και η εμφάνιση τους, ανάλογα με το περιβάλλον τους. Αυτό είναι ο φαινότυπος, που επηρεάζει τον ζώντα οργανισμό και τους γονότυπούς του, έτσι ώστε το φυτό να προσαρμόζεται στο νέο του περιβάλλον.\n29 Η ψυχολογία των φυτών άρχισε να απασχολεί τον άνθρωπο στα τέλη του 18ου αιώνα. Τα φυτά δεν είναι απλά ένα διακοσμητικό αντικείμενο στο χώρο μας, αλλά ένας ζωντανός οργανισμός με αισθήσεις και ανάγκες περιποίησης για την καλύτερη ανάπτυξή του. Από έρευνα που έγινε, αποδείχθηκε ότι οι ευεργετικές ιδιότητες των λουλουδιών στην ανθρώπινη ψυχολογία και την καταπολέμηση του άγχους ήταν πολλές: Τα λουλούδια επιδρούν άμεσα στην ευτυχία του ατόμου και επηρεάζουν μακροπρόθεσμα τη θετική διάθεση.\n30 Βοηθούν στις διαπροσωπικές σχέσεις. Ο χώρος που τοποθετούμε τα λουλούδια συμβολίζει κάτι που μας αρέσει να μοιραζόμαστε με άλλους. Οι τρόποι που επιδρούν τα λουλούδια είναι μέσω του χρώματος και του αρώματός τους. Οι θεραπευτικές ιδιότητες των λουλουδιών βοηθούν στην κατάθλιψη, την κόπωση και την ανάρρωση. Μελέτες έχουν δείξει ότι όποιος βλέπει λουλούδια το πρωί, έχει καλύτερη διάθεση, την οποία μεταδίδουν και στους άλλους.\n31 Περισσότερο πράσινο Οι χώροι πρασίνου έχουν θετικό αντίκτυπο στον ψυχισμό και την ψυχική ισορροπία του ατόμου που βρίσκεται κοντά τους. Η ζωή δίπλα σε χώρους με πράσινο αποφέρει θετικές επιδράσεις που ισοδυναμούν με το ένα τρίτο της οικογενειακής ζωής και με το ένα δέκατο της απασχόλησης. Από δημιουργία τους ωφελούνται χιλιάδες άνθρωποι ταυτόχρονα. (από συνέντευξη με άτομο που ασχολείται με φυτά): Η ενασχόληση με τα φυτά είναι καταφύγιο από τις δυσκολίες και το άγχος και προσφέρει ηρεμία και χαλάρωση.\n32 Ο άνθρωπος ενώνεται με τη φύση και γνωρίζει τον εαυτό του καλύτερα. Συμβουλές για τον κήπο: Τα λουλούδια θέλουν απλά ήλιο και αγάπη! Η κλασική μουσική επίσης, βοηθά στην ανάπτυξή τους.\n33 Επίλογος Μέσα από το πρότζεκτ που επιλέξαμε γνωρίσαμε καλύτερα τα φυτά, τον τρόπο που καλλιεργούνται, την σημασία τους για τον άνθρωπο καθώς επίσης και το σημαντικό ρόλο που παίζουν τα βιολογικά προϊόντα όπως και τα βότανα για τον άνθρωπο. Την επίδραση που έχουν στον εσωτερικό και εξωτερικό μας κόσμο και μάθαμε να τα αγαπάμε και να τα νοιαζόμαστε, γιατί έχουν και αυτά αισθήματα! Όμως, μη νομίζετε ότι τελειώσαμε εδώ...συνεχίζεται!!\n34 Η ομάδα του πρότζεκτ Γιάννης Αλ. Αλεξάνδρα Κατερίνα Ντ. Στέλιος Ελεάνα Ιωάννα Εύα Άντζελα Αρετή Ανδριάνα Εβελίνα Σεβαστή Βλάντ Χάρις Σιών Γιάννης Μπ. Κώστας Κατερίνα Μπ. Πηγές που επεξεργαστήκαμε: Διαδίκτυο Κήπος, Στέλιου Χάλαρη Λαχανοκομία, Ciro Ciufolini


ΤΗΝ ΕΙΚΟΣΤΗ ΔΕΥΤΕΡΗ ΑΓΩΝΙΣΤΙΚΗ ΕΧΟΥΜΕ ΕΠΙΤΕΛΟΥΣ «BIG 4» (ΗΤΑΝ ΝΑ ΜΗΝ ΑΡΧΙΣΕΙ ΝΑ ΚΕΡΔΙΖΕΙ Ο Π.Α.Ο. ΤΟΥ ΔΩΝΗ) - Aetofolia\nΤΗΝ ΕΙΚΟΣΤΗ ΔΕΥΤΕΡΗ ΑΓΩΝΙΣΤΙΚΗ ΕΧΟΥΜΕ ΕΠΙΤΕΛΟΥΣ «BIG 4»\n(ΗΤΑΝ ΝΑ ΜΗΝ ΑΡΧΙΣΕΙ ΝΑ ΚΕΡΔΙΖΕΙ Ο Π.Α.Ο. ΤΟΥ ΔΩΝΗ)\nΗ εικοστή δεύτερη αγωνιστική ήταν σημαντική από πολλές πλευρές. Κυρίως γιατί στο ντέρμπι με το οποίο ολοκληρωνόταν ο μεν Π.Α.Ο. καλούνταν ν’ αποδείξει ότι μπορεί, ο δε «Γαύρος του Βορρά» τι μπορεί να καταφέρει μεσούσης της κρίσης που ξέσπασε μετά την απόφαση της Ε.Ε.Α. για ανάκληση του πιστοποιητικού συμμετοχής του. Ο «γνήσιος Γαύρος» έπαιζε το Σάββατο στο Φάληρο με το παράρτημα της Ξάνθης, ενώ η Α.Ε.Κ. έπαιζε το απόγευμα της Κυριακής στο Περιστέρι. Στο τέλος της (αγωνιστικής) ημέρας το βασικό ζητούμενο ήταν αν ο Π.Α.Ο. θα πετύχαινε την πέμπτη συνεχόμενη νίκη του ή αν η ομάδα του Ιβάν Σαββίδη θα έφευγε από το Ο.Α.Κ.Α. νικήτρια και πρωτοπόρα.\nΤο Σάββατο στο Φάληρο ο «γνήσιος Γαύρος» είχε ένα εύκολο απόγευμα επικρατώντας με 3-1 σε βάρος της Ξάνθης. Πιθανόν η επικράτηση του να μην ήταν τόσο άνετη αν δεν είχε καταφέρει να προηγηθεί από το τέταρτο κιόλας λεπτό. Μετά το τόσο γρήγορο γκολ το μόνο ζήτημα ήταν πόσα γκολ παραπάνω θα είχε (αν τα κατάφερνε) η ομάδα του Πειραιά από τον «Γαύρο του Βορρά».\nΣτο απογευματινό αγώνα της Α.Ε.Κ. στο Περιστέρι η τελική επικράτηση της με 1-0 δεν ήταν και τόσο αναμενόμενη. Μπορεί να ήταν καλύτερη των γηπεδούχων, αλλά έχοντας ξοδέψει μια-δυό πολύ καλές ευκαιρίες δεν θέλει και πολύ να «στραβώσει» το παιχνίδι. Πάλι καλά που το γκολ της νίκης ήρθε στα μέσα του β’ ημιχρόνου.\nΤο ντέρμπι της αγωνιστικής που ήταν και το τελευταίο του προγράμματος ήταν «παιχνίδι απαντήσεων». Μόνο που τις απαντήσεις τις έδωσε μόνον ο γηπεδούχος Π.Α.Ο., ο οποίος πετυχαίνοντας την πέμπτη σερί νίκη του με 2 γκολ διαφορά έδωσε πραγματικό περιεχόμενο στον ευφημισμό «BIG 4».\nΤελικά, με την ολοκλήρωση της εικοστής δεύτερης αγωνιστικής ο μεν «γνήσιος Γαύρος» ανέκτησε τόσο την πρωτοπορία όσο και την πιο παραγωγική επίθεση, ο δε Π.Α.Ο. του Δώνη έδωσε ένα άλλο ενδιαφέρον στην μάχη των ομάδων που θα μετάσχουν στα πλέι-οφ.\n03 Φλεβάρη 2020\nΠερισσότερα σε αυτή την κατηγορία: « ΟΙ «ΚΕΡΔΙΣΜΕΝΟΙ» & Ο «ΧΑΜΕΝΟΣ» ΤΗΣ ΥΠΟΘΕΣΗΣ ΠΟΛΥ-ΙΔΙΟΚΤΗΣΙΑΣ (ΑΝ ΕΙΣΑΙ «ΜΥΡΩΔΙΑΣ», ΤΟΤΕ ΔΕΝ ΕΧΕΙΣ ΜΕΛΛΟΝ)\t«ΒΑΣΙΛΙΣΣΑ» ΩΡΑ ΜΗΔΕΝ (Η ΕΥΘΥΝΗ ΑΠΟ ΔΩ ΚΑΙ ΠΕΡΑ ΕΙΝΑΙ ΑΠΟΚΛΕΙΣΤΙΚΑ ΤΟΥ ΜΑΚΗ) »\nΒρίσκεστε εδώ: Αρχική Κείμενα Παρατηρητηρίου ΤΗΝ ΕΙΚΟΣΤΗ ΔΕΥΤΕΡΗ ΑΓΩΝΙΣΤΙΚΗ ΕΧΟΥΜΕ ΕΠΙΤΕΛΟΥΣ «BIG 4» (ΗΤΑΝ ΝΑ ΜΗΝ ΑΡΧΙΣΕΙ ΝΑ ΚΕΡΔΙΖΕΙ Ο Π.Α.Ο. ΤΟΥ ΔΩΝΗ)


Τραγικός...!: Βελτιώνεται το οικονομικό κλίμα στην Ελλάδα\nΑνοδικά κινείται ο Δείκτης Οικονομικού Κλίματος στην Ελλάδα, σύμφωνα με έρευνα του ΙΟΒΕ. Ο δείκτης σκαρφάλωσε στις 71,7 μονάδες τον Οκτώβριο, από 63,8 τον Σεπτέμβρη. Σε υψηλό δύο ετών βρίσκεται η καταναλωτική εμπιστοσύνη, ενώ η βελτίωση εστιάζεται και στους δύο τομείς της οικονομίας, την προσφορά και τη ζήτηση.\n-στην Καταναλωτική Εμπιστοσύνη, καταγράφεται κατακόρυφη άνοδος στις προσδοκίες των νοικοκυριών για την οικονομική τους κατάσταση και τις προβλέψεις για την οικονομική κατάσταση της χώρας, ενώ σημαντική είναι και ενίσχυση της πρόθεσης για αποταμίευση στο επόμενο 12-μηνο.\nΑισιοδοξία και για την απασχόληση στις επιχειρήσεις


Μία... διαδραστική παράσταση\nΎστερα από τις επιτυχημένες παραστάσεις στο club του Σταυρού του Νότου, ο Στάθης Δρογώσης και το συγκρότημα Δραμαμίνη παρουσιάζουν την μουσική παράσταση «Δε σε ξεχνώ» , την Πέμπτη 2 Απριλίου στο Stage.\nΜετά από συνεργασίες ετών με καλλιτέχνες που θαυμάζει, ο εκπρόσωπος της νέας γενιάς τραγουδοποιών Στάθης Δρογώσης, πήρε τα ηνία και ετοίμασε μία μουσική παράσταση βασισμένη σχεδόν εξ’ ολοκλήρου στο υλικό του. Πολύτιμοι συνεργάτες και φίλοι σε αυτήν του την προσπάθεια, το συγκρότημα «Δραμαμίνη» τρία νέα παιδιά από τη Δράμα που έχουν ήδη ένα εντυπωσιακό πρώτο άλμπουμ στις αποσκευές τους.\nΟ τίτλος της παράστασης είναι «Δεν σε ξεχνώ» και αφορμή γι’αυτό στάθηκε το ομώνυμο ακυκλοφόρητο, νέο, τραγούδι του Στάθη, με θέμα τη μνήμη και τη λήθη. Έτσι είναι στημένη και όλη η παράσταση, «..με αναδρομές στις μνήμες μας αλλά και σε όσα λησμονήσαμε. Θα θυμηθούμε ανθρώπους που αγαπήσαμε και που τους χάσαμε στο δρόμο…Θα γελάσουμε με τα λάθη μας και θα υποσχεθούμε να τα επαναλάβουμε… Έτσι, λοιπόν, θα τραγουδήσουμε μαζί και θα φωνάξουμε «Δε σε ξεχνώ» σε όλα τα σημαντικά πρόσωπα της ζωής μας, σαν μια παρέα φίλων που βρέθηκαν ξανά μετά από καιρό.»\nΣτην παράσταση προβάλλονται πρωτότυπα video του νέου εικαστικού, Γιώργου Κολιού, εμπνευσμένα κυρίως από τα τραγούδια. Η συμμετοχή του κόσμου είναι αυτή που θα κρίνει την τελική έκβαση της βραδιάς, καθώς θα υπάρχει δυνατότητα να ‘’εκφραστεί’’ μέσα από τα video walls που θα προβάλλονται. Για το λόγο αυτό, δημιουργήθηκε το blog www.de-se-ksexnw.blogspot.com ώστε όποιος θέλει να μοιραστεί φωτογραφίες, ποιήματα, διηγήματα, και παντός είδους αναμνηστικό, να μπορεί να στείλει email με υλικό στο deseksexnw@gmail.com . Μ’αυτόν τον τρόπο στην μοναδική αυτή παράσταση θα υπάρχει και μία έκπληξη..\nΗ εξαιρετική μπάντα που φτιάχτηκε για τις ανάγκες του «ΔΕ ΣΕ ΞΕΧΝΩ»: ΚΩΣΤΑΣ ΜΙΧΑΛΟΣ – ΗΛ. ΚΙΘΑΡΑ, ΑΛΕΚΟΣ ΒΟΥΛΓΑΡΑΚΗΣ- ΗΛ. ΚΙΘΑΡΑ, ΑΛΕΞΑΝΔΡΟΣ ΚΟΥΡΤΗΣ – ΤΥΜΠΑΝΑ, ΚΩΣΤΑΣ ΒΑΒΟΥΣΗΣ – ΜΠΑΣΟ\nΤο συγκρότημα ΔΡΑΜΑΜΙΝΗ αποτελούν οι: ΓΙΑΝΝΗΣ ΜΙΧΑΗΛΙΔΗΣ - ΑΚ. ΚΙΘΑΡΑ, ΧΑΡΗΣ ΜΙΧΑΗΛΙΔΗΣ - ΦΩΝΗ/ ΗΛ. ΚΙΘΑΡΑ, ΓΙΩΡΓΟΣ ΧΑΤΖΗΚΩΝΣΤΑΝΤΙΝΟΥ - ΦΩΝΗ


Με ποιους τρόπους μπορείς να τα γοητεύσεις τα ζώδια;\nΙντρίγκαρε έναν Κριό αρχικά με τα μάτια και θα δεις πως θα γοητευτεί, του αρέσει το παιχνίδι της αναζήτησης και της έλξης, δώσε έκταση στο φλερτ και θα διαπιστώσεις πως δεν πρόκειται να κάνει πίσω. Κινήσεις του τύπου σε κοιτάζω και δεν σε κοιτάζω , με ενδιαφέρεις αλλά ίσως και όχι, πάντα πιάνουν σε έναν Κριό, αν του δώσεις το άνοιγμα να αναρωτηθεί και να μπει στην διαδικασία να διαπιστώσει, τότε το αποτέλεσμα δεν θα είναι απογοητευτικό. Ο Κριός βαριέται εύκολα, για να μπορέσεις να κερδίσεις διάρκεια στο ενδιαφέρον του θα πρέπει να τον κρατάς στην τσίτα, ίσως με ένα σκοτσέζικο ντους, ίσως με άμεσες προτάσεις που στην πορεία θα αλλάξουν και θα γίνουν έμμεσες, το θέμα είναι πως αν του τα δώσεις όλα στο πιάτο από την αρχή τότε η ιστορία σας θα έχει μικρή διάρκεια.\nΤαΐσε στο στόμα έναν Ταύρο με την φραουλίτσα που κρατάς και θα καταφέρεις να κάνεις μια πολύ καλή αρχή. Ο Ταύρος γοητεύεται από τις αισθησιακές κινήσεις που κρύβουν ενδιαφέρον για το στομάχι του, για την υγεία του, για την ακεραιότητα του. Θέλει έναν ειδικό συνδυασμό ερωτισμού και προστασίας, προστάτεψε τον με τρόπο αισθησιακό και θα σε βάλει αμέσως στην καρδιά του. Τα βήματα τα θέλει αργά, αντιπαθεί τις βιασύνες και τις αγχωμένες πράξεις, απέφυγε τις γρήγορες κινήσεις, η ταχύτητα συνήθως τον αποσυντονίζει, νιώθει πως χάνει την ροη της υπόθεσης. Τα ρομαντικά σκηνικά τραβούν την προσοχή ενός Ταύρου, αν το περιβάλλον το βρει γοητευτικό και οικείο τότε μπήκε το νερό στο αυλάκι.\nΤα λόγια ενεργοποιούν την ερ**ικές χορδές ενός Δίδυμου, όμως θέλει ιδιαίτερη προσοχή γιατί με έναν Δίδυμο συχνά πυκνά πας για μαλλί και βγαίνεις κουρεμένος. Οι κουβέντες που θα πεις για να τον ιντριγκάρουν θα πρέπει να είναι σωστές, δηλαδή έξυπνες που να του κινήσουν το ενδιαφέρον, όχι όμως πολύ έξυπνες γιατί αν δεν καταλάβει ή αν νιώσει πως δεν είναι η πνευματικότητα σου στα μέτρα του τότε θα λακίσει. Αγαπάει το μπούρου μπούρου ένας Δίδυμος, του αρέσει πολύ να παίζει με τις λέξεις κυρίως όταν αυτές αφήνουν ερωτικά υπονοούμενα. Αν βρει ενδιαφέρον στην μεταξύ σας συνομιλία τότε δεν πρόκειται να αφήσει την κατάσταση στη μέση. Ένας Δίδυμος βρήκε μονοπάτι; θα το φτάσει ως το τέρμα.


ΣΥΝΤΑΓΕΣ ΤΗΣ ΚΑΡΔΙΑΣ: Τάρτα με κοτόπουλο και μανιτάρια\nΠεντανοστιμη ταρτα αφου εχει πεντανοστιμα και αγαπημενα υλικα.\nΜπραβο σου Ελενακι,γεια στα χερακια σου!!!\nΚαλη σου μερα και καλη εβδομαδα,πολλα πολλα φιλακια!!!\nΠάω να φτιάξω κρέας μπόλικο για να μου περισσέψει να φτιάξω και την τάρτα!!!!\nΚαλημέρα και καλή σου εβδομάδα Έλενά μου!Μου αρέσει πολύ η τάρτα σου γιατί περιλαμβάνει αγαπημένες μου γεύσεις!!!Πολύ ωραίος συνδυασμός, νοστιμότατος!!!Και η σαλατούλα όμως...μμμ!!!Φιλιά πολλά!!!\nΤΕΛΕΙΑ! Μ αρεσει πολυ οτιδηποτε με κοτοπουλο! Φαινεται νοστημοτατη!\nΠρέπει να'ναι πεντανόστιμη ! Καλή ιδέα για αξιοποίηση χθεσινού φαγητού!\nΜου φαίνεται υπέροχη και πολύ καλή ιδέα!!αλλά και πολύ νόστιμη!!\nθελω να την δοκιμασω Ελενα.Ειμαι και απο χωριο γι αυτο πρεπει να μου εξηγησεις τι ειναι το εστραγκον κατι σαν μπαχαρικο μου φαινεται. Αν δεν βρω τι βαζω αντι αυτου?Φιλια και καλη και νοστιμη και γλυκια εβδομαδα.Αν δεν ειναι μπαχαρικο μην γελασεις σε βλεπω ετσι.Ποπη\nΚαλημέρα, Ελενάκι. Λατρεύω τις τάρτες, γιατί είναι νόστιμες και ένα πλήρες γεύμα. Έχουν όμως και το κακό ότι. . .μας αυξάνουν! Ε, και; Ας τις φάμε μια φορά στο τόσο να τις ευχαριστηθούμε.\nΗ σημερινή σου τάρτα εξαιρετική, λαχταριστή. Κομματάκι;\nbonjour και bon fillet μικρή μου...\nπολύ μου αρέσουν αυτές οι left over συνταγές...\nφιλιά πολλά και καλή εβδομάδα σε όλες σας...-:))\nΣυνταγούλα μούρλια!! Και τα περισσεύματα αξιοποιήθηκαν! Αλλά θα σταθώ και στο σκεύος σου, που μου άρεσε πολύ!!! Καλημέρα!\nΈλενα,πολύ μου αρέσουν οι τάρτες,το επόμενο κοτόπουλο,που θα περισσέψει-βλέπεις το τρώει το σκυλάκι μας-θα το δοκιμάσω.\nΈτοιμο το βαλσαμάκι,αν μπορέσω θα στο στείλω αύριο,πάντως οπωσδήποτε εντός της εβδομάδας.\nΝόστιμες και χορταστικές αυτές οι τάρτες και τα περισσεύματα μεταμορφώνονται!\nΝΟΣΤΙΜΟΤΑΤΟ !!!!!!!!!!ΜΠΡΑΒΩ ΕΛΕΝΑΚΙ.ΠΟΛΛΑ ΦΙΛΙΑ ΚΑΛΗ ΕΒΔΟΜΑΔΑ!!!\nΥπέροχη τάρτα και βολική λύση για να μην πηγαίνει τίποτε χαμένο!!!!\nHi Elena! Your chicken pie look so good! Have a nice day, dear Elena!\nΛΟΙΠΟΝ ΕΛΕΝΑ, ΠΟΛΥ ΩΡΑΙΟ ΕΓΙΝΕ Ε;\nΜΩΡΕ ΝΑ ΤΟ ΔΟΚΙΜΑΣΟΥΜΕ ΚΑΙ ΕΤΣΙ!!!!!!!\nΜου αρέσουν πολύ οι τάρτες!!!Μπορείς να βάλεις ότι θές και ότι σου περισσεύει...αγαπώ!!!Φαίνεται εξαιρετική!!!!Πολλά φιλιά!!\nΦαίνεται απίστευτα λαχταριστή! Με τοσο ωραία υλικά θα είναι πραγματικά απίθανη!\nΩχ αμαν αμαν, τι βλέπουν τα τσαχπίνικα και υγρά απτην αρρώστια ματάκια μου!!! Φαινεται φοβερή Έλενά μου, θα την φτιάξω σίγουρα! Φιλάκια πολλά\nΕίχα φτιάξει μια παρόμοια και ήταν θεϊκή! Αντί για κρεμμυδάκια, είχε κυβάκια ντομάτας. Αλλά με τις τάρτες μπορούν να γίνουν πολλές παραλλαγές!\nΘα την φτιάξω κι έτσι όπως την έχεις αναρτήσει Ελένη μου.\nΤι υπομονή να κάνουμε να κρυώσει, εδώ στη φωτογραφία τη βλέπω και τη θέλω τώρα, χαχα!\nΚαλή η ιδέα σου κ σήμερα...μας έχεις λύσει το θέμα μαγειρέματος για την κάθε μας μέρα...Φιλιά καλό βράδυ κ απο εδώ!\nτάρτα είπες???? παρούσα....!!!!\nΑχχααααα! Τώρα το κατάλαβα Ελενάκι μου γλυκό, προσπαθείς να με πεθάνεις βραδιάτικα με τα υπέροχα πιάτα σου!!!!! Θέλω τάρτααααααα!!!! Πολλά πολλά φιλάκια και καλή εβδομάδα!!! Εάν συνεχίσεις έτσι θα ζητήσω αποστολή με κούριερ!!!-:))))\nΗρθα τρέχοντας όταν είδα αυτή την τάρτα φαίνεται υπέροχη θα την δοκιμάσω,αγαπημένη συνταγή....αχ μου άνοιξες πάλι την όρεξη\nΛίλα, τι προκομμένο κορίτσι είσαι εσύ, δεν το συζητώ!\nΕλενάκι μου νομίζω συνδυάζει γεύσεις που αρέσουν σε όλους!\nΕλπινίκη μου είναι ένας νόστιμος τρόπος να αξιοποιήσουμε κοτοπουλάκι που μας περίσσεψε!\nΝίκη μου συμφωνώ!\nΜαρί μου σε ευχαριστώ!\nΚαλή βδομάδα και σε σένα εύχομαι!\nΠοπάκι, καλέ δεν γελάω!!\nΛοιπόν το εστραγκόν δεν ξέρω αν θεωρείται μπαχαρικό, είναι ένα μυρωδικό σαν τον δυόσμο ή την ρίγανη.\nΔεν ξέρω αν ο αποξηραμένος δυόσμος ή η ρίγανη θεωρούνται μπαχαρικά, αλλά μάλλον όχι.\nΠάντως δίνει ωραίο άρωμα αν το χρησιμοποιήσεις.\nΣτα περισσότερα σούπερ μάρκετς το βρίσκω, αλλά αν δεν το βρεις και δεν το βάλεις, δεν χάλασε και ο κόσμος!\nΕλενάκι μου όλες οι ... αμαρτίες έχουν και το τίμημά τους χα χα χαα!\n24 January 2012 at 00:22\nBonjour petite Vivi, merci beaucoup et beaucoup filia aussi (πως το μιλάμε τέλος πάντως το γαλλικό)\nΕυγενία μου σε ευχαριστώ πολύ, είναι η αγαπημένη μου ταρτιέρα, έχει ψήσει κι έχει ψήσει χα χα χαα!\nΑχ Ελενάκι μου σε έβαλα σε κόπο και ντρέπομαι τόσο πολύ!\nΔυστυχώς δεν θα είμαι στην συνάντησή στις 12/2, έχω έναν γάμο που πρέπει οπωσδήποτε να πάω!\nΚαι ήθελα τόσο πολύ να τα πούμε από κοντά!\nΛάμπρο για τσιπούρα έρχομαι τρέχοντας!\nΒασούλα μου σε ευχαριστώ!\nDark Chef ότι μπορούμε να ανακυκλωσουμε, καλό είναι!\nΚατερινιώ μου σε ευχαριστώ πολύ!\nΒασάκι μου εύκολος και νόστιμος τρόπος για περισσευούμενο κοτοπουλάκι!\nOdile, thank you so much!\nΕφάκι, και δεν το δοκιμάζουμε, έχουμε να χάσουμε τίποτε?? χα χα χαα!\nΕλένη μου στις τάρτες έχουμε ιδιαίτερη αδυναμία, είναι και βολική λύση!\nΕρμιόνη μου ο συνδυασμός των υλικών αποδείχτηκε πραγματικά νόστιμος!\nΕρη μου εσύ δικαιούσαι διπλό και τριπλό κομμάτι, για να μας γίνεις γρήγορα καλά!\nSelcouth συμφωώ, στις τάρτες μπορείς να κάνεις ένα σωρό παραλλαγές με υλικά που αγαπάς!\nΜαράκι μου μήπως νομίζεις ότι και οι δικοί μου κάνουν υπομονή?? χα χα χαα!\nΑγγελέ μου, σε ευχαριστώ για τα καλά σου λόγια!\nΖαχαρένια μου, πανεύκολη είναι, δοκίμασέ την!\nΚικίτσα μου δστυχώς μένουμε μακριά, για να έχουμε διπλές αποστολές με κούριερ και να μπορώ να δοκιμάζω από πρώτο χέρι τις δικές σου νοστιμιές!\nΝάντια μου έλα, έλα!!\nΕλενιώ μου τι παρουσίαση είναι αυτή γλυκό μου μικρό ???? υπέροχη!\nπω πω και να είχα ένα κομμάτι, έστω και μικρούλι, πολύ έξυπνη η πρόταση ανακύκλωσης !! ευχαριστούμε πολύ για την πρόταση!\nΛατρεύω τάρτα με κοτόπουλο!! και η συγκεκριμένη αν κρίνω και από την κρούστα πρέπει να έγινε ΤΕΛΕΙΑ!!! μπράβο ελενάκι!! φιλιάααααα


Churros - Μύλοι Κρήτης - Βέρο Κρητικό – Vero Cereal\nΑρχική Σελίδα / Συνταγές / Για το σπίτι / Γλυκές / Διάφορες Ζύμες / Churros\nΣε µια κατσαρόλα βάζουµε το βούτυρο, νερό, γάλα, ζάχαρη και αλάτι και αφήνουµε να πάρει µια βράση. Προσθέτουµε το αλεύρι και ανακατεύουµε για δυο λεπτά. Μεταφέρουµε τη ζύµη στο µίξερ και χτυπάµε µέχρι να κρυώσει τελείως. Τέλος, προσθέτουµε ένα ένα τα αυγά και χτυπάµε µέχρι να οµογενοποιηθεί, βάζουμε τη ζύμη σε κορνέ ζαχαροπλαστικής και το βάζουμε στο ψυγείο για μισή ώρα. Τηγανίζουµε σε ηλιέλαιο. Σε ένα µπολ βάζουµε τη σοκολάτα, το γάλα και το αλάτι και τα λιώνουµε σε µπεν µαρί. Ανακατεύουµε και προσθέτουµε αν χρειαστεί λίγο καυτό νερό µέχρι να πάρουµε την υφή που θέλουµε. Χτυπάµε τα φρούτα στο µπλέντερ, τα βάζουµε σε ένα κατσαρολάκι, προσθέτουµε κονιάκ και ζάχαρη και το σιγοβράζουµε µέχρι να δέσει.\n150 γρ. Αλεύρι για όλες τις χρήσεις ΜΥΛΟΙ ΚΡΗΤΗΣ\n150 ml Κατσικίσιο Γάλα Βέρο Κρητικό\nΓΙΑ ΤΗ ΣΟΥΠΑ ΣΟΚΟΛΑΤΑΣ\n200 ml Κατσικίσιο Γάλα Βέρο Κρητικό\nΓΙΑ ΤΟ ΚΟΥΛΙ\n300 γρ. μιξ κόκκινων φρούτων\nΤσουρέκι με σοκολάτα bitter και πορτοκάλι


ΦΩΤΗΣ ΜΠΑΖΑΚΑΣ: Εξωφρενικό!Αυτό είναι το ακριβότερο σχολείο σε όλο τον κόσμο!Τα δίδακτρα του φτάνουν τα 100.000 ευρώ το χρόνο!\nΕξωφρενικό!Αυτό είναι το ακριβότερο σχολείο σε όλο τον κόσμο!Τα δίδακτρα του φτάνουν τα 100.000 ευρώ το χρόνο!\nΣτο αστρονομικό ποσό των 99.500 ευρώ φτάνουν- όπως αναφέρει το Business Insider-τα δίδακτρα μιας χρονιάς στο πιο ακριβό\nσχολείο του κόσμου, στο Le Rosey Institute στην Ελβετία.\nΟι πιο όμορφοι δρόμοι του κόσμου!Ανάμεσα τους και 2 ελληνικοί!(photo)\nΤο τρένο που φιλοδοξεί να κάνει την απόσταση Λονδίνο – Εδιμβούργο σε 8 λεπτά!\nΕτικέτες ΑΠΙΣΤΕΥΤΑ, παιδεία - εκπαίδευση


Αποκαλύψεις Μαρινάκη: Ο Παππάς μου ζήτησε να δανείσω τον Καλογρίτσα για να φτιάξει κανάλι – Μεταρρύθμιση\nΣε μια αποκάλυψη που θα συζητηθεί προχώρησε ο ηγέτης του Ολυμπιακού, Βαγγέλης Μαρινάκης. Μιλώντας στον Real FM και τον Νίκο Χατζηνικολάου ο κ. Μαρινάκης είπε ότι στις συναντήσεις του με τον Νίκο Παππά όταν ήταν σε εξέλιξη η υπόθεση με τις τηλεοπτικές άδειες, ο υπουργός του ζήτησε να συναντήσει τον επιχειρηματία Χρήστο Καλογρίτσα.\nΤου είπε μάλιστα ότι ήταν ενήμερος και ο Αλέξης Τσίπρας γι’ αυτό. Πράγματι, διηγείται ο κ. Μαρινάκης, πήγε στο γραφείο του ο Χρήστος Καλογρίτσας ο οποίος του ζήτησε να του δώσει με τη μορφή δανεισμού, το ποσό της πρώτης δόσης για τις τηλεοπτικές άδειες, ένα ποσό της τάξης των 26 και πλέον εκατομμυρίων.\n«Μου ζήτησαν υπό μορφή δανεισμού να βοηθήσουμε τον κ. Καλογρίτσα να αποκτήσει κανάλι, το οποίο κατά τα ψέματα είχε στηθεί στο Μέγαρο Μαξίμου. Εξήγησα στον κύριο Καλογρίτσα ότι δεν θα μπορούσα να το κάνω. Τότε δεν είχαν πρόβλημα με τα χρήματα του Μαρινάκη. Προκαλώ τον κ. Παππά αλλά και τον πρωθυπουργό να βγουν και να το διαψεύσουν», τόνισε ο Βαγγέλης Μαρινάκης.\n«Κανείς δεν έχει να πει τίποτα κακό για τις επιχειρήσεις μας. Έχουμε φανταστική φήμη σαν εταιρεία. Τα εκατομμύρια του Μαρινάκη ήταν πεντακάθαρα στο τέλος του 2016. Μου ζήτησαν να βοηθήσω τον κύριο Καλογρίτσα. Τι έγινε ξαφνικά; Τα δικά μας κεφάλαια έχουν ελεγχθεί από τους μεγαλύτερους ελεγκτικούς μηχανισμούς στον κόσμο. Όταν οι εταιρείες μας είναι στο Χρηματιστήριο της Νέας Υόρκης και συνεργάζεσαι με τεράστιες εταιρείες γίνονται οι πιο λεπτομερείς έλεγχοι».\n«Ο Νίκος Παπάς ενημέρωνε πάντα τον πρωθυπουργό. Όταν πλειοδοτήσαμε στον διαγωνισμό, ο κύριος Παπάς μου μετέφερε την επιθυμία του να πληρώσουμε και να είμαστε οι πρώτοι, το ποσό των 26.3 εκατ. ευρώ, της πρώτης δόσης», είπε ακόμη ο κ. Μαρινάκης.


BACTOBLIS ® Ειδικο προβιοτικο στοματικής κοιλότητας - DrPlus\n> Συμπληρωματα>Προβιοτικά >BACTOBLIS ® Ειδικο προβιοτικο στοματικής κοιλότητας\nBACTOBLIS ® Ειδικο...\nΓια την πρόληψη φαρυγγοαμυγδαλίτιδας...\nBACTOBLIS ® Ειδικο προβιοτικο στοματικής κοιλότητας\nΠόσοι κύκλοι θεραπείας μεBactoblis®μπορούν να πραγματοποιηθούν σε ένα χρόνο;\nΑπό την άποψη της ασφάλειας, το προϊόν μπορεί να ληφθεί για πολύ μεγάλες περιόδους, και φυσικά για περισσότερο από ένα χρόνο, λόγω του εξαιρετικού προφίλ ασφάλειας. Έτσι, η έννοια του κύκλου των 90 ημερών, θα πρέπει να αντικατασταθεί από έναν« sinequanon ». Η χρήση του προϊόντος είναι λογικό να καλύψει, εποχές όπως το φθινόπωρο-χειμώνα, χειμώνα-άνοιξη και για όλη την περίοδο των κρύων μηνών, ανάλογα με τη γεωγραφική περιοχή και ανάλογα την ανάγκη του κάθε ατόμου ξεχωριστά.\nΜπορεί ένας υγιής φορέας του Streptococcuspyogenesνα χρησιμοποιήσει το Bactoblis®;\nΔιάβασα κάπου ότι το Bactoblis® έχει ακόμη χρησιμοποιηθεί για παιδιά με PFAPA(PeriodicFever, Aphthouslesions, Pharyngitis, andcervicalAdenitis). Είναι αποτελεσματικό σε αυτές τις περιπτώσεις;\nΜέχρι τώρα έχουμε μόνο αναφορές από τους γονείς, τίποτα δεν έχει δημοσιευθεί, που να περιγράφει μείωση των συμπτωμάτων 30-40% σε ασθενείς με PFAPA. Ωστόσο, σε τέτοιες περιπτώσεις, η κοινή λογική υπαγορεύει να συμβουλευτούμε τον ιατρό του παιδιού.\nΤο προϊόν έχει απαλή γεύση φράουλας. Περιέχει άρωμα φράουλας και όχι χυμό ή αποξηραμένη φράουλα. Το άρωμα δεν προκαλεί κανένα πρόβλημα σε ανθρώπους αλλεργικούς σε αυτό το φρούτο


Για προσπάθεια βίαιης αποπομπής της από την Επιτροπή Ανταγωνισμού κάνει λόγο η Βασιλική Θάνου – LatoNews\nΓια προσπάθεια βίαιης αποπομπής της από την Επιτροπή Ανταγωνισμού κάνει λόγο η Βασιλική Θάνου\n07/08/2019 Λατώ FM\n«Είμαι υπερκομματικό πρόσωπο, έχω στοχοποιηθεί»\nΜαίνεται η αντιπαράθεση για την διάταξη, που παύει τα μέλη της Επιτροπής Ανταγωνισμού. Για προσπάθεια βίαιης αποπομπής της από την Επιτροπή Ανταγωνισμού κάνει λόγο η Βασιλική Θάνου, επαναλαμβάνοντας ότι πρόκειται για φωτογραφική και αντισυνταγματική διάταξη.\nΌπως επεσήμανε σε συνέντευξή της στην τηλεόραση του ΑΝΤ1 είναι αυταπόδεικτο ότι η διάταξη είναι φωτογραφική, αφού «αφορά τη μία από τις 22 ανεξάρτητες αρχές που λειτουργούν στο κράτος» και «δεν τους ενδιαφέρει η αμεροληψία και η ανεξαρτησία των υπόλοιπων αρχών». Ξεκαθάρισε επίσης πως δεν πρόκειται να παραιτηθεί, καθώς με μία τέτοια κίνηση θα νομιμοποιούσε, όπως λέει, μία παράνομη διαδικασία.\nΣημείωσε ότι επίσης ότι η κυβέρνηση την στοχοποιεί και δείχνει εμπάθεια απέναντι στο πρόσωπό της, ενώ απέρριψε την κατηγορία ότι έχει ταυτιστεί με τον ΣΥΡΙΖΑ, επειδή διετέλεσε σύμβουλος του Αλέξη Τσίπρα. Όπως είπε είναι υπερκομματικό πρόσωπο. «Πράγματι ήμουν προϊσταμένη του νομικού γραφείου πρώην πρωθυπουργού… Όλοι σε αυτά τα γραφεία, υπηρετούν επιλεγόμενοι από τον πρωθυπουργό ή είναι τεχνοκράτες. Τεχνοκράτης ήμουν κι εγώ» είπε χαρακτηριστικά και πρόσθεσε: «Δεν υπήρξα ποτέ κομματικό πρόσωπο με την έννοια που θέλει να μου βάλει ταμπέλα η ΝΔ».\nΕρωτηθείσα για τυχόν οφέλη από την τρέχουσα θέση της, σημείωσε πως παίρνει 100 ευρώ λιγότερα από ό,τι είναι η σύνταξή της, η οποία έχει ανασταλεί.\nΚληθείσα να σχολιάσει δηλώσεις της προ δεκαετίας παραδέχθηκε ότι είχε πει πως ο δικαστικός δεν πρέπει να παίρνει θέση σε Ανεξάρτητη Αρχή ή σε άλλη δικαστική θέση. Ωστόσο, συμπλήρωσε, έκτοτε έχουν αλλάξει οι συνθήκες. «Από τότε όλοι οι πρόεδροι Ανεξαρτήτων Αρχών είναι δικαστικοί κι αυτό γιατί έχει αποδειχθεί ότι ο δικαστής έχει την εμπειρία» είπε.\nΣτην Κρήτη τα γυρίσματα ταινίας Κινεζικής παραγωγής\nΑπείλησε τον εργαζόμενο με όπλο! Ζήτησε ασφάλιση και δεδουλευμένα…


Γεραπετρίτης: «Μπορεί να ληφθούν νέα μέτρα, ακόμη και αιφνιδιαστικά»\n«Δεν μπορείς να αποκλείσεις οποιοδήποτε μέτρο. Αν χρειαστεί να προχωρήσουμε εκ νέου σε απαγόρευση των δραστηριοτήτων, θα το πράξουμε εάν είναι αναγκαίο», τόνισε ο υπουργός Επικρατείας μιλώντας στον ΣΚΑΪ 100,3. Πάντως η επιτροπή των ειδικών συνεδριάζει αύριο, στο τραπέζι θα τεθούν όλα τα νέα δεδομένα και στη συνέχεια αναμένεται να αποφασιστεί αν θα ληφθούν νέα μέτρα, καθώς και αν θα αλλάξει η απόφαση για το άνοιγμα των σχολείων.\nΌπως υπογράμμισε "είμαστε στην ίδια πλευρά, όλοι μαζί πρέπει να ξεπεράσουμε την κρίση".\nΟ υπουργός Επικρατείας σημείωσε πως ανάμεσα στον πρωθυπουργό και τον Αρχιεπίσκοπο υπάρχει σχέση αμοιβαίου σεβασμού και αλληλοκατανόησης και έχουν διαρκή επικοινωνία.\nΓια το λιανικό εμπόριο σχολίασε ότι η πρόθεση της κυβέρνησης είναι να λειτουργήσει με τον τρόπο της παράδοσης εκτός (click away), από την ερχόμενη Δεύτερα, ωστόσο αυτό θα το κρίνει η επιτροπή που συνεδριάζει τις επόμενες ώρες. Σχετικά με τα ψώνια με ραντεβού στα καταστήματα, διευκρίνισε πως «δεν είμαστε σε αυτή τη φάση ακόμα, πρέπει να δούμε πώς θα πάνε τα σχολεία».\nΝΕΑ Ελλάδα Γιώργος Γεραπετρίτης